qundao/data-zh-poetry huggingface dataset:
大通桥行
作者：田雯
朝代：清
体裁：古风

丙辰孟陬吉，天子坐明堂。命雯虮虱臣，曰往督桥梁。岁需百馀万，转输漕白粮。初出城东门，河水流汤汤。公廨四五间，槐柳郁相望。簿书次第陈，掾胥竞趋跄。移檄向水衡，筑浚通舟航。跳波转雅尾，堙塞预堤防。土软涂泥坼，畚锸千夫强。粟米卬山东，粳稻来江乡。版船束闸口，屹立如堵墙。官囊押朱字，符牒递飞扬。忽念东南民，何以劝输将。追呼在有司，鞭扑泣路旁。嘉禾生陇亩，䆉稏连界畺。田妇无完裙，农夫馀鹑裳。辛苦乌敢辞，耕馌习为常。前年遭水旱，井里多流亡。但免官府怒，那复思盖藏。兑粮上舳舻，风雨欺帆樯。舶赶有健卒，供给杂篚筐。黄河水崩奔，千里按混茫。一船溺汹涛，如马脱辔缰。一船雀鼠窃，剜肉谁医疮。交卸填天庾，无乃太张皇。桥口地盈尺，摩戛人畜忙。轧轧车万两，排米千万行。夏秋十日雨，泥滑没髂肮。争门石阈塌，折轴辕牛僵。上官传急符，稽逋干王章。有吏苛如虎，怒臂抵螳螂。嗟哉鱼中钩，吞噬安可量。车夫无符籍，潜逃避祸殃。招集尚不忍，况乃施桁杨。谁司转运者，出言摧肝肠。撑突百丈松，听事临城隍。池沼唼游鱼，草树铺高冈。轮蹄日倥偬，风花空回翔。戎马未销歇，郡国需糗粻。司农屡仰屋，会计薄孔桑。缗钱算间口，盐铁驱估商。矧此惟正供，制作本精详。徵钱代徵粟，吁谟罔不臧。丰年米价贱，入市如秕糠。卖牛还鬻女，羵首叹牂羊。筹画定新例，琴瑟劳更张。小臣同箕斗，不可挹酒浆。泥涂惧颠踬，譬彼无相盲。庶几采风者，闻之心悲伤。寒宵为此辞，冬日朝在房。
大雨行咏古
作者：田雯
朝代：清
体裁：古风

闰五月雨霹雳飞，将军战縳蛮王归。于阗之玉大宛马，十路降旗城皆下。班师吹角青海东，饮至解甲清昼同。逆浪风翎雕鹗白，歇鞍汗血骅骝红。天狗堕地新鬼哭，送喜辕门树大纛。是时四郊尽用兵，无如此战兵神速。将军意气不可当，天书册功神扬扬。荆襄都护好结束，弯弓射虎南山旁。呜呼，弯弓射虎南山旁，安得手挽天河洗兵马，万灵雷雨连扶桑。
天雄北郭见人家园中双鹤
作者：田雯
朝代：清
体裁：七言绝句

我欲开笼纵君去，凌风万里上青冥。世人黑白何曾识，悔注从前相鹤经。
太仓行
作者：田雯
朝代：清
体裁：古风

太仓饱鼠无一存，一旦图绘安上门，㪺斞糠覈愁空眢。樗里子，少年场。官为二千石，不如陛楯郎。剜甲肉，医乙疮。张旗吹螺官道旁，刲羊无益徒堪伤。吁嗟乎，往歌来哭夕阳野，孤云两角何为者。
太室山二十韵
作者：田雯
朝代：清
体裁：五言排律

奥宅萦河洛，神皋亘昊穹。群山横地轴，名岳位天中。海涌三华日，人呼万岁嵩。敦庞元气抱，峭拔巨灵通。伊阙云难断，西都赋不同。汉唐封禅没，篆隶藓碑空。玉镜来群帝，金壶傍老翁。何须探宛委，应不数崆峒。南北东西岳，坤离大小熊。星辰连六合，爵秩冠三公。毛羽珍禽集，蘡䔄瑞草丰。吹笙寻子晋，采药羡卢鸿。九节菖蒲碧，千花踯躅红。岩开泉澒泻，月隐树䑃胧。玉册沾微雨，龙旗撼晓风。祠官燔坎立，祭器太牢充。青钵悬神榻，黄芝满绛宫。两阶森桧柏，四壁走蜺虹。际盛干戈偃，祈年稼穑功。小臣□祀典，杲日上峰东。
太行山歌
作者：田雯
朝代：清
体裁：古风

太行山为天下脊，幽州河内如游龙。天泻黄河直截断，重冈叠阜纷相从。济源之北更秀拔，二十五里三高峰。下有奔流势迅驶，不知何物来蹋蹖。云是神鳌伏地底，屃赑莫动无其踪。小县孤城压背脑，枕石面水诸侯封。车轮摧折羊肠坂，苦寒吟眺何龙钟。我今拥传孟门道，手把长剑曳竹筇。直上此山绝顶望，西揖恒霍东岱宗。
奏捷二首·其一
作者：田雯
朝代：清
体裁：五言排律

钺授巴陵将，兵屯天岳峰。荆南频送喜，江汉复朝宗。露布传三捷，羸俘按九攻。诗人歌杕杜，军幕照芙蓉。楯鼻驰蛮檄，雷文勒景钟。时方七德舞，险岂一丸封。巨浪风雷合，长林鹅鹳冲。潇湘春有雁，壁垒夜无烽。褒谷连秦塞，宾郎抵楚墉。汨罗垂大角，云梦下高舂。骑突江花碎，旌翻驿树浓。乞降馀部落，饮至乐从容。劳苦东山意，飞扬细柳踪。羊肠严斥堠，铁锁截艨艟。屡下蠲租诏，堪怜刍糗供。自今消战伐，妇子课春农。
奏捷二首·其二
作者：田雯
朝代：清
体裁：五言排律

羽檄蛮方达，官军转战劳。峰连天岳险，浪涌洞庭高。早见收边郡，遥闻铲贼壕。黄云空壁垒，青草散风涛。王者师无敌，元戎气自豪。妖狐已就缚，封豕欲何逃。戈槊冲晴雪，楼船掣巨鳌。长驱通贵竹，略地控临洮。骑突浓花戍，帆悬细雨艘。潇湘波上下，衡霍势周遭。兵气延龙塞，威声伏虎韬。三苗消瘴疠，万里入旌旄。部曲停枹鼓，辕门照宝刀。但闻探盗穴，知不犯秋毫。当殿痌瘝意，频年妇子号。泽蒸云梦雨，诏下楚江皋。册府元功壮，专征阃外操。风诗歌杕杜，兽锦赐蒲桃。庙算规模阔，神驱羽卫牢。升平七德舞，送喜荐春醪。
妙喜寺冬夜醉歌
作者：田雯
朝代：清
体裁：古风

夜鸱啄瓦沙击窗，北风撼屋声摐摐。瞠眸午夜涩不睡，百忧万事排躯腔。瑟缩古佛守空案，琉璃寒火烧油釭。乃知弥勒同龛宿，铜铃绣段摇幡幢。如何此佛不冻死，解看床下拜老庞。苦齧被絮走饥鼠，睢盱口眼衔髭双。折脚之铛恣播弄，大如狐狸相舂撞。城头鼓柝响不绝，奔崩战马交矛鏦。误谈孔姬腐儒腐，不拥娥眉倾酒缸。偏学枯禅柳生肘，但于静者心为降。满前严马都可畏，我无巨笔同丰杠。那免群辈笑浅陋，邾莒曹郐何成邦。皱面朱铅自涂抹，官府催促人来扛。焉得土室卧风雪，西郭流水闻淙淙。寺僧听之三叹息，前轩啁噱语乱哤。起搜栗林生兽火，铁盆榾柮馀梅桩。鹅儿壳破辄一醉，我心块然如鸿江。
姊归庙
作者：田雯
朝代：清
体裁：七言绝句

高唱沧浪沔口东，于菟乡里吊秋风。屈原庙与女媭宅，尽在白蘋红蓼中。
孙登祠二首·其一
作者：田雯
朝代：清
体裁：七言绝句

乱石参差暮霭封，有人清啸欲相从。葛巾野服天微雨，已到苏门第一峰。
孙登祠二首·其二
作者：田雯
朝代：清
体裁：七言绝句

窗外忽闻鸾凤音，一声长啸上嶙峋。嵇康三载从游者，翻愧山间作炭人。
季札挂剑处
作者：田雯
朝代：清
体裁：七言绝句

打麦场边土一堆，轮囷老树立荒台。世多张耳陈馀辈，不信延陵挂剑来。
学书
作者：田雯
朝代：清
体裁：古风

我生学书腕有鬼，摇笔苦摹王会稽。青李来禽少藏本，纷纷野鹜同家鸡。官奴真迹偶一见，老妪衣缝窥端倪。涿鹿箧底贮神妙，珊瑚百尺青玻瓈。始悔从前扫屏幛，捧心矉里劳嚬啼。泼墨临池辄羞叹，元和新样何人题。给札批敕在黄阁，庾公六纸谁为携。攫取虚名等箕斗，退笔如山茅屋低。瓦池灶煤绝可厌，例作书佣心惨悽。四十筋疲年将老，秋蛇春蚓难整齐。铁门立限吾岂敢，自不善书非人挤。懒惰何当尽屏去，茫茫天地无町畦。竹瓦三尺官舍浅，打窗雪叶风凄凄。十指瑟缩自呵冻，愁铺玉版磨端溪。折脚之铛煨淡粥，但思袖手投禅栖。从此什袭数丸墨，誓不涂抺忘东西。
安东县
作者：田雯
朝代：清
体裁：五言律诗

斗大安东县，荒城数尺高。是田皆斥卤，有地但蓬蒿。夜雨连盐渎，秋风泣石壕。缕堤幸不溃，十日水归槽。
官船行
作者：田雯
朝代：清
体裁：古风

江云飞擘絮，江水日舂簸。曲阿瞰长流，清驶不可唾。峨艑横其中，龙骧万斛大。长年百丈牵，篙师非一个。睢盱前致词，行轩使者座。此船初有二，帚拂不敢涴。箫鼓狎中流，欸乃递相和。夹岸唱黄头，帆腹饱风过。扬子江南北，春水天上坐。官粟支县仓，工廪有郡课。吁嗟全盛时，泊赶力担荷。军兴供戍卒，用船似马驮。牒来取其一，留一亦可贺。所苦岁月遥，风雨篷窗破。裁租充刍粮，舟子悲寒饿。监守弗却去，如彼蚁旋磨。月明芦花白，秋老枫叶堕。长须赤脚者，船头日僵卧。使者闻其言，欷歔情无奈。于役今昔殊，轩腾忽摧挫。衔尾舴艋来，鸣锣齐捩柁。黑夜吕蒙城，瑟缩吟楚些。
定兴县吊贾岛
作者：田雯
朝代：清
体裁：七言绝句

雪塞青天白日寒，禅房深闭诣张韩。新诗满袖逢知己，纵有哀弹是美弹。
定兴寺老松一株
作者：田雯
朝代：清
体裁：七言绝句

铁干苍皮雪顶封，青青撑拄似高峰。春风二月花争发，何处禅关一罪松。
客中对镜
作者：田雯
朝代：清
体裁：七言绝句

不识此翁何处来，龙钟老态五行乖。少陵多事频看镜，满面青黄土木灾。
客有传余选姬者讹也作诗解嘲
作者：田雯
朝代：清
体裁：七言绝句

孤雁凉云九月天，安心闭户坐枯禅。名园不少堪游处，怕见秋花老少年。
宫词十二首·其一
作者：田雯
朝代：清
体裁：七言绝句

海曲巫山梦未醒，花飞蝶舞敞云屏。依稀浓绿蕉林下，犹是当时扇子亭。
宫词十二首·其七
作者：田雯
朝代：清
体裁：七言绝句

窅娘秋水两宫娃，细带风摇缨络斜。昨夜歌痕新月上，凌波素袜蹋莲花。
宫词十二首·其三
作者：田雯
朝代：清
体裁：七言绝句

倾城颜色产波斯，大体双陈秘戏时。贾女应闻成一笑，世间还有媚猪儿。
宫词十二首·其九
作者：田雯
朝代：清
体裁：七言绝句

丈人观里剧留连，山半云霞作画仙。杜宇乱啼丝管沸，唐师一队入秦川。
宫词十二首·其二
作者：田雯
朝代：清
体裁：七言绝句

不须红艳羡奇葩，凤尾香罗宝髻斜。最是淡妆多冶态，宫人学插素馨花。
宫词十二首·其五
作者：田雯
朝代：清
体裁：七言绝句

檀槽金屑枉嗟吁，斗帐浓香梦欲无。天宝霓裳音调绝，才人更进一流珠。
宫词十二首·其八
作者：田雯
朝代：清
体裁：七言绝句

月华如水锦江春，宫体初裁乐府新。本是碧鸡坊下女，同时重见李夫人。
宫词十二首·其六
作者：田雯
朝代：清
体裁：七言绝句

衩袜金鞋句巳传，红罗羃下玳牙悬。主香宫女焚香夜，三小神山凤口烟。
宫词十二首·其十
作者：田雯
朝代：清
体裁：七言绝句

摩诃池上晚风吹，雪扇涂香空自持。蝶病花残千载恨，青城妃子是男儿。
宫词十二首·其十一
作者：田雯
朝代：清
体裁：七言绝句

泪损花钿落照时，白杨风起不胜悲。生神九卷香魂散，何处曾来李鍊师。
宫词十二首·其十二
作者：田雯
朝代：清
体裁：七言绝句

金凤陪游复道中，九龙帐底醉春风。莲花山下鸳鸯树，不分胭脂湿墓红。
宫词十二首·其四
作者：田雯
朝代：清
体裁：七言绝句

曼声一曲恨来迟，夜请君王起舞时。手劈花笺红烛下，雪酣春宴谱新词。
寄嘲木斋
作者：田雯
朝代：清
体裁：五言律诗

少小识刘髯，于思绝可嫌。粗豪齐语怪，态度晋人兼。未老头全白，无钱突不黔。田园且归去，有意学陶潜。
寄醒斋同年
作者：田雯
朝代：清
体裁：七言绝句

鸡啼呵殿报衙筹，一路堂堂避八驺。红日满窗吾自笑，老夫贪睡拥黄绸。
寄龚衡圃兼示李分虎朱文盎
作者：田雯
朝代：清
体裁：古风

分虎词桀才不疏，文盎年少非腐儒。向予拄颊说蘅圃，其人堂堂文采殊。力扛斛鼎好身手，大食刀饰青珊瑚。前日见与文盎札，楮尾辄及齐伧夫。伧夫从来寡拘束，斗鸡蹴鞠形骸粗。老去持节江南北，牛马奔走彊枝梧。每思赫蹄达公子，食言多矣洵非诬。公子摇膝夜读书，玉玲珑阁蒲牢呼。此去京华好时节，槐花秋雨西勾渠。手摆雷硠盛制作，文章郁律同三都。寄君纸扇字瘠竹，气粗语大胡为乎。咄咄文盎嗜痂癖，见之大笑容狂奴。琴高山下兴不孤，莫愁湖上人当垆。更语分虎老解事，狂歌烂醉招吾徒。
寒食二首·其一
作者：田雯
朝代：清
体裁：七言律诗

卜居北渚水亭隈，作意春风吹我来。占住溪山真厚福，笑谈文酒是粗才。何须蕉鹿才言梦，果到桃源定不回。况值清明好时节，乳莺娅姹杏花开。
寒食二首·其二
作者：田雯
朝代：清
体裁：七言律诗

春水拖蓝柳曲尘，湖边一到一回新。花须蝶粉居奇货，竹杖芒鞋有夙因。官格虽庳休妄想，酒钱纵少未全贫。今番行药无拘束，烂醉高歌一幸民。
寒食行怀潘次耕
作者：田雯
朝代：清
体裁：古风

去年寒食花满郊，桃红李白飞山椒。乱蹋春泥污短袜，骑从直转林塘坳。酒酣走马者谁子，吴江布衣才孤标。是时玉沟夹流水，浦溆下濑凌春潮。山禽惊客冲衣过，睆睍村落如相招。白云空濛旧宫观，苍松撑突干青霄。霜皮黛色覆檐溜，茅堂四壁无尘嚣。长春老人脱骨去，灵妃振发闻吹箫。老我寻仙万馀日，依稀此地逢王乔。残碑龟趺插笏立，醮坛剥蚀风雷交。歇鞍藉草倾绿蚁，捉鼻大叫风萧萧。下笔有神破万卷，乐府新曲鸣檀槽。舍人黄门竞避席，眼中潘子真人豪。如此快游不草草，西园濠濮非逍遥。掉头忽拨江南棹，蒲帆十幅横轻舠。江上茅堂大如笠，土锉菅屦垂牛腰。囊无一钱饭不足，君之磊块谁为浇。贫贱畏人少检束，潇湘衡霍将焉逃。今年寒食东风作，柳花扑地拖长条。与君相别隔岁耳，支离萧摵朱颜凋。酌酒击壶诗在壁，老屋短榻光飘摇。袷衣微凉山雨至，空檐乳燕鸣春宵。
寒食送刘木斋提学江南
作者：田雯
朝代：清
体裁：古风

刘子倜傥天人姿，便便大腹多髯髭。摴蒲一掷直百万，标格洁净无瘢疵。精神劲挽千钧弩，文章细吐春蚕丝。江北江南称才薮，帝曰汝往衡文辞。国门祖帐骑官马，吟鞭投赠珊瑚枝。恰直寒食家禁火，飞花扑地暄和时。当筵醉眼向斜日，满浮大白前致词。韩柳欧曾不复作，王瞿唐薛何由追。剽盗疲薾夸钜手，纷纷制作徒尔为。响成瓦缶非镛鼓，窍同蝼蚓无蛟螭。别裁伪体起八代，扶轮大雅千秋期。此事微茫识者少，文章元气公撑支。河桥驹鸣忽分手，杏花一路东风吹。
寒食郊行风日甚佳·其一
作者：田雯
朝代：清
体裁：五言律诗

城外春光好，清明更不同。柳烟蘸水面，杏酪卖村中。楼上吹箫客，花边舞蝶风。香尘十馀里，步屧任西东。
寒食郊行风日甚佳·其三
作者：田雯
朝代：清
体裁：五言律诗

减衣天渐暖，赊酒仆还能。树向溪边密，山从雨后登。冶游春窈窕，小困醉瞢腾。闻说丰台近，桃花开未曾。
寒食郊行风日甚佳·其二
作者：田雯
朝代：清
体裁：五言律诗

蚂蚁坟边路，虾蟆陌上泉。新泥衔燕子，小雨湿鞦韆。村舍红缠酒，游人白打钱。家家知禁火，一望少炊烟。
寒食郊行风日甚佳·其四
作者：田雯
朝代：清
体裁：五言律诗

到寺陪僧话，当杯岸野巾。放鸢风有力，下马杖随人。社日愁无赖，花朝病浃旬。清明今又过，空负一年春。
寓园四首·其一
作者：田雯
朝代：清
体裁：七言绝句

门外谁停下泽车，西风雁阵一行斜。舍人真是閒无事，遍数秋葵满院花。
寓园四首·其三
作者：田雯
朝代：清
体裁：七言绝句

薜荔墙根石径寒，青樽乌帽足盘桓。秋来绝少篱边菊，五柳先生未弃官。
寓园四首·其二
作者：田雯
朝代：清
体裁：七言绝句

短榻低帘官舍虚，清流拨剌午风馀。秋来自汲长河水，种得盆中二寸鱼。
寓园四首·其四
作者：田雯
朝代：清
体裁：七言绝句

耳热歌酣夜气深，秋灯凉月正披襟。不知雨后藤萝长，半亩垂垂匝地阴。
寓园杂诗同庞舍人·其一
作者：田雯
朝代：清
体裁：五言律诗

閒坐偏宜雨，空斋嘉树多。酒杯当此夕，烽火正如何。欹架藤花重，低帘燕子过。荆高逢旧侣，停筑莫狂歌。
寓园杂诗同庞舍人·其三
作者：田雯
朝代：清
体裁：五言律诗

修竹风频入，丛花蔓不分。亭中微雨后，池上一蝉闻。出谷非栖鸟，归峰是倦云。乡心生感慨，独立向斜曛。
寓园杂诗同庞舍人·其二
作者：田雯
朝代：清
体裁：五言律诗

细雨朱鱼上，回栏碧藓滋。蚁行穿树腹，蛛静理檐丝。不醉眠难稳，长吟病莫辞。闭门巾帻懒，只似住山时。
寓园杂诗同庞舍人·其四
作者：田雯
朝代：清
体裁：五言律诗

莫谓头衔好，官閒只闭门。鸱�藏越蠡，赘婿类齐髡。试茗药栏下，移床松树根。高飞看老鹤，岂恋大夫轩。
对镜
作者：田雯
朝代：清
体裁：七言绝句

只合空山结草庐，雪深一尺夜灯虚。蒙头绛帕袍山茧，不读兵书读道书。
射圃晚归马上作
作者：田雯
朝代：清
体裁：七言律诗

寒原木叶马蹄中，射圃归来趁晚风。片月初衔孤塔顶，怒流直下小桥东。背城山涌三层黑，傍郭灯摇一寸红。却羡渔矶烟水上，柴门深闭鹿皮翁。
将归
作者：田雯
朝代：清
体裁：七言绝句

晚菊寒丛病有花，西风吹鬓雁行斜。秋深时节辞官去，不待头纲八饼茶。
将归
作者：田雯
朝代：清

晚菊寒丛病有花，西风料峭雁行斜。秋深时节辞官去，不待头网八饼茶。
将抵金陵
作者：田雯
朝代：清
体裁：五言律诗

两岸尽葭苇，远天秋水长。石城望不见，烟际歌沧浪。米剥鸿头熟，柑堆佛手香。篷窗正午睡，一棹入江乡。
小园
作者：田雯
朝代：清
体裁：七言律诗

小园名亦署山姜，薄地宽閒十亩强。旧葺草庐还未破，初栽枣树已成行。辘轳不歇新穿井，薜荔何知尽上墙。花鸭一船蚕一簇，牛经蟹志又商量。
小孤山
作者：田雯
朝代：清
体裁：古风

名山广袤亘百里，或千百峰或数峰。独有小孤何挺拔，高标奇绝摩苍穹。大江浩淼中央立，亭亭一本青芙蓉。四围斗壁无路涉，悬絙鸟道扪萝通。岩虚半垂石齿齿，梅开将落花重重。巅顶一亭小如笠，下有佛阁云朣胧。野衲拖杖不相识，睢盱伛偻走扣钟。入厨煮蕨供客饱，斋钵馀粒施鱼龙。倚栏长啸豁心目，八荒四海谁能穷。匡庐当前作屏障，五老相向如鞠躬。马当康郎枕左右，彭蠡湓浦连西东。江州泪湿白司马，莲社酒送柴桑翁。神鸦结阵巢岭背，飞栖呕哑斜阳红。微醮贪眠柁楼底，雪叶飒飒吹寒风。济胜无具还西笑，筋衰发白嗟龙钟。
小忽雷歌
作者：田雯
朝代：清
体裁：古风

马上之乐琵琶耳，忽雷大小何以名。大者潜避蛟龙窟，小者飞作霹雳声。曲项锦缠二尺短，上弦下弦雌雄鸣。南部新书载此语，羌笛箜篌不足数。云是韩滉入蜀时，匠斤巧斲蜀川树。臣滉笺进德皇朝，内库中丞翻六么。训注之乱如败叶，落日没鹘风萧萧。临颍弟子好颜色，法曲妙舞世莫识。玉貌绣衣今白头，教坊供奉泪沾臆。况此零散八百年，凤尾檀槽真可惜。当日女官尽能弹，花下二弦谁第一。孔生东堂邀我歌，青衫司马奈尔何。玄都道士倘相访，郓州还忆樊花坡。
小楼成自贺诗
作者：田雯
朝代：清
体裁：七言绝句

南荣磊磊三拳石，西户衙衙二本松。突兀小楼无长物，满堆书卷似高峰。
少室山·其一
作者：田雯
朝代：清
体裁：七言律诗

少室争如太室幽，奇峰六六野云流。石堂谁访邢和璞，古洞曾栖帛道猷。红白花斑风半堕，高低霞影树全收。行行立马青松外，欲上悬崖采帝休。
少室山·其二
作者：田雯
朝代：清
体裁：七言律诗

嶒崚涧口费跻攀，李渤何年住此山。但侣野猿寻洞去，不骑官马向人间。路逢支遁应相识，津泛渔郎定不还。鸦黑天红入城去，过桥愁听水潺湲。
少年行
作者：田雯
朝代：清
体裁：七言绝句

珊瑚宝玦锦氍毹，十五男儿美丈夫。宣武门前调鹞子，西勾桥外走韩卢。
少林寺
作者：田雯
朝代：清
体裁：七言律诗

五乳峰明入翠微，水光山色自清晖。寺前绝壁高千尺，涧上苍杉大十围。碣石尚存厨库记，达摩曾赐水田衣。禅关寂寂花争发，日暮钟鸣鸟乱飞。
山中赠黄中丞
作者：田雯
朝代：清
体裁：五言律诗

华发轻朱绂，虚堂放白鹇。烟霞今辋口，节钺昔秦关。雁柱筝声合，匏尊酒器斑。我来访遗老，空翠满山颜。
山脚晚行
作者：田雯
朝代：清
体裁：古风

水树色相映，净绿生衣裳。日薄无倒景，石发有冷光。前入翠微寺，今过黄花场。贪行夕忘返，纤月吐东冈。古髯乔松下，礨礨如北邙。林昏叫寒鸱，风飕响枯桑。俛仰今昔人，千载心房皇。
山脚晚行
作者：田雯
朝代：清

水树色相映，净绿生衣裳。日薄无倒景，石发有冷光。前入翠微寺，已过黄花场。贪行夕忘返，纤月吐东冈。古髯乔松下，礨礨如北邙。林昏叫寒鸱，风飕响枯桑。俯仰今昔人，千载心徬徨。
山行先至广惠寺
作者：田雯
朝代：清
体裁：五言律诗

马首春风引，山腰细路悬。夕舂千嶂叠，平圃一松圆。白塔如孤鹤，高骞野寺边。僧堂钟磬发，坐听已悠然。
崇效寺坐雪坞上人三语轩茶话四首·其一
作者：田雯
朝代：清
体裁：七言绝句

雨后禅关满绿苔，殿松枝干接庭槐。此身商略无归处，故向空门佞佛来。
崇效寺坐雪坞上人三语轩茶话四首·其三
作者：田雯
朝代：清
体裁：七言绝句

鼓子花繁遍寺开，空腔欹柳抱经台。诗僧少小山间住，不是佯狂老万回。
崇效寺坐雪坞上人三语轩茶话四首·其二
作者：田雯
朝代：清
体裁：七言绝句

只堪茗碗对炉熏，钟鼓幽声日暮闻。宰相十年非我事，不须煨芋太殷勤。
崇效寺坐雪坞上人三语轩茶话四首·其四
作者：田雯
朝代：清
体裁：七言绝句

僧雏三两刈葵根，眢井淘泥补断垣。吾带昨宵归酒肆，笑留诗句在山门。
崔婆井在伏波庙左
作者：田雯
朝代：清
体裁：七言绝句

崔婆有酒如清乳，虚白频来似野云。村妪学仙太多事，如何不饮马将军。
嵩阳观汉柏二株·其一
作者：田雯
朝代：清
体裁：古风

一柏在观前，一柏在观后。我来坐披襟，自朝辄至酉。老人上古槎，又遇庞眉叟。
嵩阳观汉柏二株·其三
作者：田雯
朝代：清
体裁：古风

只似雏松肥，耻同老桧癯。绿净不可唾，日与风雨俱。上有餐术人，结巢道□腴。
嵩阳观汉柏二株·其二
作者：田雯
朝代：清
体裁：古风

其上有艾衲，其下有茯苓。知几千百年，未了嵩峰青。吹笙上柏巅，天风何泠泠。
嵩阳观汉柏二株·其五
作者：田雯
朝代：清
体裁：古风

崇高来灵祗，见之应相揖。柏顾不重耶，将军有揖客。可笑列头衔，吾为老柏惜。
嵩阳观汉柏二株·其六
作者：田雯
朝代：清
体裁：古风

何年有此柏，映带于此山。雄辞山水经，雕搜奚以删。安得郦与郭，补注于其间。
嵩阳观汉柏二株·其四
作者：田雯
朝代：清
体裁：古风

觞咏怡我情，块然如帝江。烟霞成痼疾，峰峦复舂撞。尤崃皆凡株，无此龙鳞双。
庆丰闸閒步·其一
作者：田雯
朝代：清
体裁：五言律诗

村口人家浅，为园傍野塘。疏泉畦水细，铺地芥花香。斜缆穿堤柳，饥乌上钓床。燕寒宜种秫，亦插稻田秧。
庆丰闸閒步·其二
作者：田雯
朝代：清
体裁：五言律诗

五里沙村路，渔庄带湿烟。小桥垂柳下，古庙野花边。风过雕翎落，山昏雨脚悬。披襟入城去，野兴剧流连。
庞雪厓郎中招饮枣花寺分曲字
作者：田雯
朝代：清
体裁：古风

雨馀空翠湿，古槐涨新绿。招提三五株，叶肥如膏沐。塔院放枣花，午风散芳馥。不知何鸟□，树间如琴筑。酒人脱帽衫，吟客追潘陆。徙倚佛阁前，撰杖纵游目。远山看一角，閒云飞其腹。向西更数峰，蔽亏怅丛木。意惬来莲社，地僻寻阮曲。老衲送归舆，寺门立癯鹄。
度曲
作者：田雯
朝代：清
体裁：古风

东坡不如人，其一曰度曲。从来顾曲者，千载周郎独。声音之道微，微铓别雅俗。今日梨园部，狂吠堪捧腹。思洗筝笛耳，悠旷听琴筑。此事有源流，历溯飞虎仆。权舆三百篇，继骚清且淑。砰訇古乐府，节奏伤刺促。六朝格再变，艳词邻桑濮。截句喝小鬟，叶以丝竹肉。寒天醉旗亭，画壁同蛮触。盛唐擅名场，馀子皆录录。元人竞相尚，百种曾一读。文固造平淡，俚语亦粥粥。玉茗负逸才，笔健比黄犊。天池四声猿，藻采过潘陆。百子山樵作，风流自驰逐。粲花主人编，力追大雅躅。箨庵最后出，南北调娴熟。合拍九宫谱，譬车行有辐。玉貌绣衣儿，引吭苦伸缩。手持铜绰板，卤莽尤秃速。聊城一赵生，其人如淡菊。兴馀曼歌发，消我愁万斛。季札昔观乐，古音犹可复。山姜作此诗，偶尔蛇画足。
张寄亭洗马招偕诸公看芍药晚归同王少宰颛庵游祖园四律·其一
作者：田雯
朝代：清
体裁：七言律诗

十年不入丰台路，策马今朝又此行。山似呼朋寻旧约，鸟如春婢弄双声。白头只觉閒游好，小雨偏催绮句成。多谢滂葩解人意，四围香气午风清。
张寄亭洗马招偕诸公看芍药晚归同王少宰颛庵游祖园四律·其三
作者：田雯
朝代：清
体裁：七言律诗

山情不用太喧豗，静坐小亭风榭隈。一事相关惟芍药，千丛得意是丰台。燕因窥客多狂舞，花为衰年尽满开。潋滟樽前惭小户，须招北海酒龙来。
张寄亭洗马招偕诸公看芍药晚归同王少宰颛庵游祖园四律·其二
作者：田雯
朝代：清
体裁：七言律诗

漫将婪尾比名姝，白糁红酣十万株。亭上閒云连野色，衣痕蝶粉与蜂须。较来洛下诸园少，看遍龙兴四院无。合倩熙筌为画本，一番没骨费工夫。
张寄亭洗马招偕诸公看芍药晚归同王少宰颛庵游祖园四律·其四
作者：田雯
朝代：清
体裁：七言律诗

将军园外野桥通，一带桑枝麦穗中。别墅半移禅榻地，孤村钭卷酒旗风。翠微西去无多路，蟆水寒流有断虹。十里鸟啼城柝响，萧萧鞭影夕阳红。
张衡旧宅
作者：田雯
朝代：清
体裁：七言绝句

酒瓮书床病不休，空教白到十分头。较量平子愁多少，不但四愁千万愁。
归途六绝句·其一
作者：田雯
朝代：清
体裁：七言绝句

满朝传笑太郎当，老眼昏花疏数行。诏下镜湖三百顷，便教乞与贺知章。
归途六绝句·其三
作者：田雯
朝代：清
体裁：七言绝句

邮亭长短总天涯，轧轧乌犍下泽车。到得故园好时节，梅花放尽放桃花。
归途六绝句·其二
作者：田雯
朝代：清
体裁：七言绝句

瓦桥关下路骎骎，朔雪南鸿冻不禁。脱落金龟无用处，长须持换蜜林禽。
归途六绝句·其五
作者：田雯
朝代：清
体裁：七言绝句

草草乡书夜二更，几回衣桁泪纵横。还家休问胡麻饭，乂手空堂种不成。
归途六绝句·其六
作者：田雯
朝代：清
体裁：七言绝句

彭泽休官何落落，此公作意太精灵。便宜饮酒无虚日，多事一编山海经。
归途六绝句·其四
作者：田雯
朝代：清
体裁：七言绝句

古木澄潭客梦牵，维摩多病又堪怜。吾家可笑游岩老，摒挡膏肓二十年。
彭城晓行
作者：田雯
朝代：清
体裁：古风

二更三更一驴鸣，床下寒虫哀可听。门外牛铎响不停，小车轧轧催登程。驿楼打鼓忽四更，十里又闻关柝声。群鸡乱叫鸦纵横，东方垂垂三五星。林谷昏黑天未明，里墟人烟是彭城。长年三老来相迎，撑船渡河蒲帆轻。山口晓日衔铜钲，野店土锉长腰粳。又买餦餭烧蔓菁，马上可笑一齐伧，年年作客天涯行。
彰仪门外别诸同人
作者：田雯
朝代：清
体裁：七言律诗

一路鞭丝帽影间，西勾桥外野花斑。携家稳渡卢沟水，访旧思登鹿角关。雁为倦飞投远浦，马思伏枥牧春山。故人京洛休伤别，十载乡心许乍还。
徐声孚先生席上痛旧
作者：田雯
朝代：清
体裁：五言排律

大雅谁能继，风流夙欲探。登堂肠已热，洒泪意多惭。雪叶飘逾大，梅花放正酣。负薪亲道貌，操麈接高谈。话旧身全痛，迷途事半憨。河阳曾绾绶，叶令乍停骖。云拥轩辕岭，溪同钴鉧潭。闽江通僰笮，蜀道苦凫蚕。捉虎城常闭，鸣琴俗乍谙。可怜岩邑小，谁信土泉甘。巫女妆如鬼，蛮奴走似甝。水奇疑沸鼎，树丑类垂鬖。何日飞仙舄，终朝礼佛昙。天心宁有意，人事讵能参。鵩鸟形偏恶，桐乡祀可担。城边花寂寂，原上草毵毵。月古烟云坏，山昏瘴疠含。一船徒有骨，八口总无甔。竹箐荒祠庙，鼪鼯窜帐龛。艰难累寡母，涕泗抱丁男。哀狖啼寒雨，饥鸱立老楠。望云心更碎，挂剑客何堪。杖履当年梦，人琴地下函。抠衣娴拜跽，长号哭声三。
徐电发检讨枉过出枫江渔父图索题
作者：田雯
朝代：清
体裁：七言律诗

二载江南我乍还，草堂秋老菊篱斑。漫劳钓叟天随子，来访樵人鹿角关。旧识偏张黄鹞嘴，词场亦是剑芒山。羡君戴笠摇船去，枫叶芦花莺脰湾。
得庞潜之书兼怀李宾王
作者：田雯
朝代：清
体裁：五言律诗

知尔眠餐稳，归家两月馀。迢遥春日雁，老病故人书。微禄难耽酒，长河且钓鱼。徉狂有李子，消息近何如。
怒蛙
作者：田雯
朝代：清
体裁：七言绝句

一部池塘野水遥，爬沙入户有谁招。休轻世少卢仝手，笺奏天庭不汝饶。
恕蛙
作者：田雯
朝代：清
体裁：七言绝句

一番寂寞子云居，仗汝喧阗鼓吹馀。况是山姜多好事，政从尔雅注虫鱼。
恨这关
作者：田雯
朝代：清
体裁：七言绝句

楚塞原来霄汉间，青山一发入荆蛮。子规啼尽行人少，风雨潇潇恨这关。
悲灵武咏史·其一
作者：田雯
朝代：清
体裁：古风

大角横空羽书走，斜谷之左褒谷右。笳鼓无声燐火青，黑云压城白日瘦。马箠一挥雪纷纷，鹅鸭池上垂功勋。蔡州未捷元衡死，空闻三十六将军。
悲灵武咏史·其二
作者：田雯
朝代：清
体裁：古风

秋原落日灵武魂，狐鼠昼啼鬼夜奔。太白窟寒饮战马，袁盎身没安陵门。十郡义军势破竹，卧内兵符何太速。细柳风动铃旗明，行笳一声遍山谷。
悼亡绝句四首·其一
作者：田雯
朝代：清
体裁：七言绝句

竹树萧萧络纬鸣，秋声总是断肠声。可怜泪似黔州雨，一月眼无三日晴。
悼亡绝句四首·其三
作者：田雯
朝代：清
体裁：七言绝句

粉黛消沈昼掩扉，香山衰病旧吟稀。杨花莺语年年事，樊子逐春何处归。
悼亡绝句四首·其二
作者：田雯
朝代：清
体裁：七言绝句

弹指伤心不可论，几番剪纸向黄昏。青松白塔乌川水，招尔栖禅寺里魂。
悼亡绝句四首·其四
作者：田雯
朝代：清
体裁：七言绝句

柝响鸦啼梦不成，小楼风雨夜纵横。山䕬寂寞挑灯坐，不向樽前听艳筝。
悼虎儿·其一
作者：田雯
朝代：清
体裁：七言绝句

迢迢水驿江南梦，寂寂黄花九日徂。小睡山䕬书屋里，西风凉雨哭于菟。
悼虎儿·其二
作者：田雯
朝代：清
体裁：七言绝句

树似髧髦垂两耳，鸟如籹粔卖晴曛。秋原野水长堤下，新筑童乌一小坟。
慈氏寺僧房
作者：田雯
朝代：清
体裁：七言绝句

名蓝精舍野烟中，半塔依然立晚风。门外长河流水去，钟声渔唱夕阳红。
懒
作者：田雯
朝代：清
体裁：五言律诗

苍山西郭外，衰柳玉沟滨。终日驱疲马，何时把钓纶。病深思入道，交久渐知人。不为耽高卧，年来懒是真。
戏题友人扇上五蝶
作者：田雯
朝代：清
体裁：古风

一蝶粉褪额半黄，一蝶须短衣青苍。一蝶学舞塌双翅，一蝶狡狯神扬扬。更有一蝶多态度，倒飞口眼睢盱张。菜花开遍辛夷香，凤子游冶春驹狂。生在罗浮葛仙宅，娇似寿阳公主妆。山吐晴岚水放光，勾栏四面花中央。拓得滕王真妙手，栩栩风吹来我傍。
戏题钟馗嫁妹图二首·其一
作者：田雯
朝代：清
体裁：七言绝句

乌巾红帕槿花垂，官府狰狞鬼隶随。识破形骸天色曙，钟馗笑是一终葵。
戏题钟馗嫁妹图二首·其二
作者：田雯
朝代：清
体裁：七言绝句

旌旗箫鼓拥香车，窈窕官娃玉不如。漏尽钟鸣花影散，一封谁寄大雷书。
扬州
作者：田雯
朝代：清
体裁：七言律诗

扬州城外方园好，水榭风亭花未残。春色已当三月半，酒杯须放十分宽。日搜书肆空成癖，人唤狂奴幸解官。第五泉边一枝橹，道巾野服去盘桓。
扬州寄刘木斋
作者：田雯
朝代：清
体裁：五言律诗

句曲四山里，扬州三月时。春怜今昔异，柳自短长垂。刘宠钱原少，冯唐老不辞。小胥翻可怪，一二尚相随。
报国寺送全郎中
作者：田雯
朝代：清
体裁：古风

慈仁老树生晴烟，夜来风雨鸣溅溅。珠宫铁铎声相向，寒涛决溜如奔泉。振衣霄汉歌慷慨，有客楼下停鸣鞭。碧矑紫�音咤叱，妥尾宝马花连钱。自言为郎髀肉死，盐铁薄领纷紏缠。丈夫生不走万里，读书致身将徒然。七星之野交阯北，纨裤鼠子方黠儇。盘江乌石称犄角，军书飞动潢池边。庙堂有诏增颜色，出关仗剑无拘挛。近闻转粟下蜀楚，嗷嗷鸿雁哀春田。我欲椎牛击鼍鼓，伏波跕跕惊飞鸢。坐者举杯毛发动，据鞍顾盼思流连。招提古寺秋花发，酒酣耳热松风前。
抵里后追忆在都往事感述成诗得五首·其一
作者：田雯
朝代：清
体裁：五言律诗

自整还乡旆，新衔罢左司。却缘乞归日，翻忆入燕时。遭际伤胸臆，年华换鬓髭。旧林望飞鸟，栖息已高枝。
抵里后追忆在都往事感述成诗得五首·其三
作者：田雯
朝代：清
体裁：五言律诗

谷树红樱密，溪花黑丑繁。虾蟆没山径，裂帛访河源。细雨围千章，来青俛一轩。不禁濠濮意，逸兴足飞翻。
抵里后追忆在都往事感述成诗得五首·其二
作者：田雯
朝代：清
体裁：五言律诗

温室名何树，追趋笑腐儒。薄材惭锻鍊，削迹混泥涂。鸿宝书全秘，西清鸟自呼。可怜丞相掾，只愧阮元瑜。
抵里后追忆在都往事感述成诗得五首·其五
作者：田雯
朝代：清
体裁：五言律诗

未肯抛书卷，何妨挂酒瓢。虚名防俗忌，冷面避人骄。僦水来春燕，分钱买药苗。袜材长自惜，瑟缩更无聊。
抵里后追忆在都往事感述成诗得五首·其四
作者：田雯
朝代：清
体裁：五言律诗

高会娱文酒，招寻听马嘶。几番镫火夜，不惜醉如泥。屋上参横落，花间鸟怪啼。同游忆陶谢，芳草正萋萋。
招元龙食饼
作者：田雯
朝代：清
体裁：古风

举举江南子，读书不嗜酒。静坐红豆斋，自旦辄至酉。天风吹滂葩，一一落君手。吾目仅见之，孟生东野后。庖厨厌北食，南烹我何有。且来看菊花，撑腹啖牢九。
拜李于鳞墓
作者：田雯
朝代：清
体裁：五言律诗

下马拜沧溟，荒山乱石横。炎天无白雪，远树有泉声。边许才相映，㟙华峰正晴。弇州今已矣，谁重济南生。
拨火篇
作者：田雯
朝代：清
体裁：古风

冻云合沓雪塞门，饥雀啄雪屋瓦翻。十指如椎冷瑟缩，走拨火炉聊自温。兽面雷回置几榻，中有榾柮焙新痕。往昔少年黄犊健，短褐不完无寒暄。有时野桥跨�出，脱帽放距冲风奔。齿发渐老百忧集，心神枯槁如空眢。羊裘在臂药在裹，镇日默坐手自扪。忽忆鹿关此时节，六花扑地连山村。我欲拂袖辞神虎，更谁撰杖寻桃源。呼奴蹋雪挝寒鼓，软脚煖酒眠东轩。
拨闷
作者：田雯
朝代：清
体裁：五言律诗

京雒门常闭，田园兴已违。欲眠闻雁过，独坐见花飞。却病閒丸药，谋炊自典衣。官贫人事减，僮仆亦应稀。
挽石楼二首·其一
作者：田雯
朝代：清
体裁：七言绝句

髯苏高唱诗才绝，那许风骚思等伦。半和篇章石楼死，一千年后少词人。
挽石楼二首·其二
作者：田雯
朝代：清
体裁：七言绝句

位置修文几俊才，白榆天上鬼相猜。孟郊李贺题诗处，咄咄石楼何又来。
摘香橼
作者：田雯
朝代：清
体裁：七言绝句

庭前树子比檐长，大者如拳九月黄。书案堆柈三十颗，茶烟花气助清香。
摩诃寺看牡丹
作者：田雯
朝代：清
体裁：七言绝句

前寻黄氏山庄去，今又摩诃寺里来。一种游情消不尽，偏逢雨后牡丹开。
放歌效铁厓体
作者：田雯
朝代：清
体裁：古风

吁嚱已矣，人生不必万户侯，又焉用识韩荆州。手种山䕬八百本，成都之桑那足数，栗里之菊诚堪羞。盘皇破壳八十一纪水清浅，两丸跳掷簸弄春复秋。罡风送我落天外，琼田三万六千顷，君房曼倩群来游。吴刚厕名作小户，女娲驱使为舆驺。琵琶乱拨双成戏，沧屿支拄昆崙愁。骑茅龙，佩吴钩。肩拍洪厓，袖揖浮丘。星精织女，天上牵牛。把任公之钓竿，披五月之羊裘。效孟郊之寒虫啼号聒两耳，笑屈原之啜糟啜醨茗艼休。暮唶朝唉太多事，宿酲旧㽽从今瘳。同峪作歌杜亦苦，雌霓有赋沈何求。徐于欠伸梦忽醒，绛人甲子真蜉蝣。问天搔首，掘地埋忧。青驴箱贮，肥豕瓶收。金粟小于粒，莲叶大如舟。我将蹋崆峒，学长生，呼鸱�，狎阳侯。轩辕之子弥明癫且老，与尔试看榑桑红日海西流。不则吹笙跨鹤缑山头。
斋中即事
作者：田雯
朝代：清
体裁：七言律诗

布裘重叠负冬暄，独坐山姜一陋轩。酒可策勋加九锡，诗能得意直千缗。摊书半晌听儿读，好梦来朝对客言。芟去黄杨小树子，瓦盆浇水种山矾。
斋中即事·其一
作者：田雯
朝代：清
体裁：五言律诗

病起当风立，空堂暑气微。小桐新叶大，瘦竹雨萌肥。白浴蜗牛角，黄裁蛱蝶衣。葛巾欹不正，无客到柴扉。
斋中即事·其二
作者：田雯
朝代：清
体裁：五言律诗

花片飞还妥，书签短又长。理筝群柱合，丸药一亭香。山李名红麝，街鱼买白鲂。可怜双燕子，卜筑学人忙。
新乡道上
作者：田雯
朝代：清
体裁：七言绝句

夭桃浓李亚枝斜，布谷声喧村径赊。马上吟来图画里，边鸾一幅折枝花。
新寓小楼
作者：田雯
朝代：清
体裁：七言绝句

楼小胜于屋数间，阮家四壁不须删。雪晴卷幔斜阳下，饱看西南一角山。
新秋雨夕卞司寇斋中观剧
作者：田雯
朝代：清
体裁：七言绝句

四条弦动第三厅，一阕霓裳酒未停。偶尔清歌天便妒，秋镫寒雁雨淋铃。
新郑县别毕佥事铁岚
作者：田雯
朝代：清
体裁：七言律诗

蘧瑗祠前几日过，又从荥曲渡黄河。论文驴背频搔首，沽酒村垆便放歌。三楚风烟黄鹄下，万山瘴疠夜郎多。临岐溱洧城南路，芍药花开竟若何。
方氏园亭杂诗·其一
作者：田雯
朝代：清
体裁：古风

欹篱一水围，垂杨四面种。入门径欲迷，转廊花始众。或红如淡脂，或绿如么凤。腷膊鸭浴乱，清圆鸟声哢。龟壳支床脚，泥封劈酒瓮。杜陵据吾庐，东野输半俸。
方氏园亭杂诗·其三
作者：田雯
朝代：清
体裁：古风

一花名山樊，一草为书带。所耆在异种，凡卉皆可汰。隘地插籓篱，垢面蒙芜秽。尤自矜烂漫，庸俗那可瘥。芍药特地开，香艳非常态。风雨自护惜，烟日不崩坏。娱赏觉嫣然，岂但迷下蔡。
方氏园亭杂诗·其二
作者：田雯
朝代：清
体裁：古风

大石坐千人，小石络树根。其馀何磊磊，高下排幽轩。上有木香棚，无数蜂蝶喧。不知何峰云，来往自孤骞。手覆鱼枕蕉，静对已忘言。
方氏园亭杂诗·其四
作者：田雯
朝代：清
体裁：古风

食书似蟫痴，课睡思毁茗。索索蕉叶雨，治具但说饼。晚红天色佳，窥园黄鹂请。不见辋川人，独上斤竹岭。
方氏园林后四首·其一
作者：田雯
朝代：清
体裁：五言律诗

抱病眠西郭，牵船并水城。罢官吏人少，避地客怀清。江上回帆鼓，花边煮药铛。园林好风日，深树一声莺。
方氏园林后四首·其三
作者：田雯
朝代：清
体裁：五言律诗

仆马须长避，休教蹋绿苔。鱼沉缘屐响，鹤静怪官来。草屋三层好，畦葵二亩栽。桃花开未了，又报牡丹开。
方氏园林后四首·其二
作者：田雯
朝代：清
体裁：五言律诗

红亨一溪绕，白板两重扉。渔艇有时入，水禽无数飞。理琴过小雨，看画立斜晖。但住为佳耳，言归未肯归。
方氏园林后四首·其四
作者：田雯
朝代：清
体裁：五言律诗

书案排幽阁，花棚系短桥。竹根穿户槛，柳絮没人腰。风雨白门树，帆樯扬子潮。秦邮木瓜酒，镇日醉无聊。
方氏园林四首·其一
作者：田雯
朝代：清
体裁：五言律诗

睡稳竹边屋，坐看溪上云。波平风有晕，花艳午如醺。可笑田京兆，翻怜郑广文。春驹飞不定，衣桁乱纷纷。
方氏园林四首·其三
作者：田雯
朝代：清
体裁：五言律诗

白勃通溪栅，山雌入麦田。柳花飞似蝶，荷叶小于钱。水调声初歇，芜城赋又传。来朝挂帆去，二十四桥边。
方氏园林四首·其二
作者：田雯
朝代：清
体裁：五言律诗

蜿蜿长堤好，何人筑小园。官蛙皆给廪，老鹤亦乘轩。空阔巢宾爵，颓唐卧醉髡。吾庐鬲津水，恨少此丘樊。
方氏园林四首·其四
作者：田雯
朝代：清
体裁：五言律诗

肘后悬何益，尊前兴莫辞。门人争送酒，小吏解吟诗。春笋登盘日，河豚入馔时。堂堂三月尽，白尽使君髭。
旅店读放翁与溥庵主说川食诗因述都门食物用广其意
作者：田雯
朝代：清
体裁：古风

冬舂藟散米不粗，滦河土�脂可屠。槐齑蕨芽肥胜肉，朱槃鲊饼□花酥。火煨鹿尾甘脆熟，大碗牛乳倾醍醐。来禽如拳含桃珠，团脐紫蟹无时无。负此腹者一腐儒，朝餐豆粥坐日晡。十载何能办脱粟，龟肠�腹鸣呜呜。
无题
作者：田雯
朝代：清
体裁：七言绝句

河边有树是相思，袅袅春风初嫁时。凤尾香罗红豆蔻，繁钦合作定情词。
无题
作者：田雯
朝代：清
体裁：七言绝句

百顷烟波万绿杨，湖边细雨睡鸳鸯。采莲船去人声寂，又断苏州刺史肠。
日车
作者：田雯
朝代：清
体裁：四言诗

日车不转，力士则那。八变九曲，呜呜云何。
昆阳城
作者：田雯
朝代：清
体裁：七言绝句

三十六泉泉水长，废城崩坏老槐僵。土人耕出残刀戟，自是当年旧战场。
易水·其一
作者：田雯
朝代：清
体裁：七言绝句

燕丹孟浪欲图秦，误事田光自祸身。此老何尝一钱值，樊将军首送他人。
易水·其二
作者：田雯
朝代：清
体裁：七言绝句

举朝送客歌声苦，塞破萧萧易水滨。可笑燕丹谋大事，遍招屠狗卖浆人。
春夜观元龙子益对奕·其一
作者：田雯
朝代：清
体裁：七言绝句

小伶低唱柘枝新，一串歌喉妙入神。酒过十巡夜三鼓，不妨我作烂柯人。
春夜观元龙子益对奕·其二
作者：田雯
朝代：清
体裁：七言绝句

手剥黄柑佐举杯，楸枰一局兴悠哉。赢他红豆诗千首，胜赌宣城太守来。
春日十首·其一
作者：田雯
朝代：清
体裁：七言律诗

勾留湖上掩双扉，草屋三间水四围。身纵得閒常带病，客聊遣闷不思归。树头日煖莺饶舌，花下风来蝶倒飞。寒食雨晴春昼好，溪山领略恋清晖。
春日十首·其七
作者：田雯
朝代：清
体裁：七言律诗

又过清和韨褉晨，相羊两月住湖滨。桃花贴地沾游屐，柳絮沿溪扑醉人。拙守不须嗟命薄，俗情何用说官贫。泺源朋辈来相访，看我风前折角巾。
春日十首·其三
作者：田雯
朝代：清
体裁：七言律诗

大错何能铸六州，从前无地可埋忧。缄书送药儿多虑，补屋牵萝婢亦愁。车马无喧身稳便，髭须不染老风流。心情此日耽幽赏，华㟙高峰上上头。
春日十首·其九
作者：田雯
朝代：清
体裁：七言律诗

四十九年心事违，龙钟老态欲何依。少游京雒妻孥怪，壮恋风尘猿鹤讥。书本自惭称学者，板舆空说报春晖。蘧公寡过功夫少，何待明年始悟非。
春日十首·其二
作者：田雯
朝代：清
体裁：七言律诗

记得江干拥传时，惊心往事鬓成丝。饱看世态甘恬退，新署名衔是老痴。雨后坼泥春种藕，窗间画纸夜围棋。浮家七十二泉上，分付东风杨柳知。
春日十首·其五
作者：田雯
朝代：清
体裁：七言律诗

纬萧抱瓮一田夫，斋署山䕬绘作图。诗爱古人常剿袭，语关时事略模糊。陶君有意寻莲社，贺老无端乞镜湖。旧垒新巢劳燕子，雌雄黄口引飞雏。
春日十首·其八
作者：田雯
朝代：清
体裁：七言律诗

卯饮瞢腾酒未消，书签襌板足逍遥。药须自合皆经手，带已长辞怕束腰。才与不才兼木雁，隐能终隐伴渔樵。蘧然美睡三竿日，从此休官不早朝。
春日十首·其六
作者：田雯
朝代：清
体裁：七言律诗

镜中面骨瘦峥嵘，唐举休将劣相评。扇上风流争画我，尊前态度每呼兵。骑驴卖药前村去，携妓探梅小艇行。半醉沧浪歌一曲，不衫不履笑先生。
春日十首·其十
作者：田雯
朝代：清
体裁：七言律诗

诗篇态度似春云，传寄燕山示卯君。红豆千言本无敌，尧峰一席许平分。荒斋茶熟彭亨鼎，老将旗张嚄唶军。何不裹粮㟙湖上，杏花微雨待论文。
春日十首·其四
作者：田雯
朝代：清
体裁：七言律诗

冠盖交游事已停，飞鸿听尔去冥冥。王乔向我誇仙吏，凿齿无人识半丁。波涨晴湖千顷白，屋藏深柳一灯青。几炉妥帖当花槛，閒阅茶经与水经。
春日历下杂诗·其一
作者：田雯
朝代：清
体裁：五言律诗

历下湖边宅，来停薄苯车。身衰多难后，客散罢官馀。床晒新丸药，签分旧著书。狂歌兼醉态，重与赋郊居。
春日历下杂诗·其七
作者：田雯
朝代：清
体裁：五言律诗

再仕真蛇足，逢人厌鼠肝。心能学禅定，老不带儒酸。避盗移家好，虚名说隐难。熨衣书手板，明日贺新官。
春日历下杂诗·其三
作者：田雯
朝代：清
体裁：五言律诗

脱帽无拘束，迂谈少拍张。懒迟还客拜，病误写医方。酒尽空瓶卧，琴疏旧谱荒。行年将半百，须鬓已苍浪。
春日历下杂诗·其九
作者：田雯
朝代：清
体裁：五言律诗

前辈怀边李，风流不可攀。徘徊寻旧迹，唯见鹊华山。燕子风教舞，桃花雨著斑。篮舆时一出，空趁夕阳还。
春日历下杂诗·其二
作者：田雯
朝代：清
体裁：五言律诗

雨后增春色，支颐坐小亭。穿阶丛竹绿，排闼乱山青。新置烧茶灶，閒看相鹤经。僧从嵩少至，投刺在门庭。
春日历下杂诗·其五
作者：田雯
朝代：清
体裁：五言律诗

床下支龟壳，花边压酒槽。齿摇嫌饼硬，脚痛怯楼高。僧乞铭新塔，奴羞补旧袍。萧然无一事，似昔在閒曹。
春日历下杂诗·其八
作者：田雯
朝代：清
体裁：五言律诗

家信凭儿寄，新交折柬多。酒钱偿复欠，曲谱改仍讹。书乱宜收拾，筋衰费按摩。小奴常误事，亦不欲撝诃。
春日历下杂诗·其六
作者：田雯
朝代：清
体裁：五言律诗

泥滑难骑马，帘垂不上钩。茶多妨午睡，山好妒人游。帖选硬黄纸，画憎寒具油。读书须字大，老眼怕蝇头。
春日历下杂诗·其十
作者：田雯
朝代：清
体裁：五言律诗

亭古频通屐，湖宽好放船。白鱼长似笏，青鸭小于拳。谢客登山句，陶公饮酒篇。新诗才上卷，已是满城传。
春日历下杂诗·其四
作者：田雯
朝代：清
体裁：五言律诗

卯酒三杯足，南华二卷终。寺行因佞佛，雨立为锄菘。学语怜娇女，钞书课小童。龙钟多老态，头脑久冬烘。
春日坐焦鍊师道院
作者：田雯
朝代：清
体裁：七言律诗

茅屋三重结搆奇，竹窗纸帐最相宜。谁传肘后囊中术，曾赋玄都观里诗。花下茶铛兼药灶，雨中燕麦与凫葵。道心久作丹丘想，日暮乌栖坐不移。
春郊寻花·其一
作者：田雯
朝代：清
体裁：古风

岸欹树半拔，落花散清渚。停车垂杨阴，屐齿饶有取。风细林香定，雨歇峰翠吐。交交春鸟鸣，数声出丛莽。素襟自澄鲜，委怀念俦侣。
春郊寻花·其二
作者：田雯
朝代：清
体裁：古风

春暖杏花繁，数株村篱外。展席移半晷，悠閒撰良会。筱石杂流水，诘曲相映带。野云垂人顶，柔风束林籁。垂罾渔境宽，坐枝莺意快。忽忽花欲谢，狡狯春无赖。过堤叩禅关，路纡一溪界。
春镫词八首·其一
作者：田雯
朝代：清
体裁：七言绝句

春声一沸夜如雷，报到寒花带火开。三寸酸黄柑价贱，木瓜村里并传来。
春镫词八首·其七
作者：田雯
朝代：清
体裁：七言绝句

米家镫样巧工夫，记得熙筌好画图。十二屏风烧宝炬，几枝红泪作珊瑚。
春镫词八首·其三
作者：田雯
朝代：清
体裁：七言绝句

城北城南接老鸦，细腰社鼓不停挝。蹋歌角牴蛮村戏，椎髻花铃唱采茶。
春镫词八首·其二
作者：田雯
朝代：清
体裁：七言绝句

济火祠前试绮罗，奢香驿下舞婆娑。夜郎塞路人如蚁，大半番童僰女多。
春镫词八首·其五
作者：田雯
朝代：清
体裁：七言绝句

火树星桥取次看，朱书银榜太平欢。小鬟鹦鹉调香粒，一老狝猴挂钓竿。
春镫词八首·其八
作者：田雯
朝代：清
体裁：七言绝句

江郭风流未可期，紫泉春冶似当时。愿将镫火年年事，话与乌蛮父老知。
春镫词八首·其六
作者：田雯
朝代：清
体裁：七言绝句

雪后梅繁小雨凉，连宵摒挡斗新妆。街泥不怕沾裙屐，蜀庙烧香赛竹王。
春镫词八首·其四
作者：田雯
朝代：清
体裁：七言绝句

白纳乌蒙旧有名，水西柳畔是龙坑。奚官金勒连钱马，串作花灯蹀躞行。
晋人
作者：田雯
朝代：清
体裁：七言绝句

连甓何劳少虚日，思鲈藉口触秋风。陶潜本意求书解，阮籍多情溺酒中。
晚投卧佛寺宿
作者：田雯
朝代：清
体裁：古风

峰衔新月黄，云拥山容变。深谷一钟响，蔽亏烟树断。樵人语前浦，古寺插幽涧。偪塞防马蹄，嘹呖听鸟啭。翠滴衣衫重，松黑鼪鼯窜。疏灯出深竹，依微露绀殿。井栏摘茙葵，僧厨供茗馔。偶来访支遁，吟栖有馀恋。夜半大壑鸣，风雨四山乱。
晚投卧佛寺宿
作者：田雯
朝代：清

峰衔新月黄，云拥山容变。深谷一钟响，蔽亏烟树断。樵人语前浦，古寺隔幽涧。翠滴衣衫重，松黑鼪鼯窜。疏灯出深竹，依微露绀殿。井栏摘茙葵，僧厨供茗馔。偶来访支遁，吟栖有馀恋。夜半大壑鸣，风雨四山乱。
晚渡荆江
作者：田雯
朝代：清

乾坤纳纳神禹功，岳五渎四排当中。长江浩淼渎之一，盘勃元气生洪蒙。尾闾万里注溟澥，地乳三澨穿胁胸。嶓冢华阳自秦蜀，沱潜云梦连苍穹。熊渠大国撑砥柱，岷川矗怒来磨砻。上牢下牢水漰泻，黄牛峡险浮巴东。南戒直与汉江合，洞庭彭蠡支流通。沙市城郭笼蜃雾，西塞行箐藏渚宫。石尤激浪势㶁㶁，鼍鼓结阵声逢逢。武昌白帝纷在眼，天光霞色摇青红。我来经过驾舴艋，垂堂弗戒行匆匆。二更泊船虎渡口，柁楼星斗垂长空。
晚渡荆江
作者：田雯
朝代：清
体裁：古风

倝川纳纳神禹功，岳五渎四排当中。长江浩淼渎之一，盘勃元气生洪蒙。尾闾万里注溟澥，地乳三澨穿胁胸。嶓冢华阳自秦蜀，沱潜云梦连苍穹。熊渠大国撑砥柱，岷川矗怒来磨砻。上牢下牢水漰泻，黄牛峡险浮巴东。南戒直与汉江合，洞庭彭蠡支流通。沙市城郭笼蜃雾，西塞竹箐藏渚宫。石尤激浪势㶁㶁，鼍鼓结阵声逢逢。武昌白帝纷在眼，天光霞色摇青红。我来经过驾舴艋，垂堂弗戒行匆匆。二更泊船虎渡口，柁楼星斗垂长空。
晚眺
作者：田雯
朝代：清
体裁：七言律诗

南陌溪风捲钓纶，空壕苇路水粼粼。高槐老干能巢鹤，秋水澄波欲照人。夕景霜城军幕静，寒烟古寺梵钟频。却思招隐知何地，空负篮舆鹿角巾。
晚行口号
作者：田雯
朝代：清
体裁：七言绝句

十里黄昏细雨中，小桥不复辨西东。行人愁唱乌栖曲，远浦渔灯一寸红。
晚行至雄县
作者：田雯
朝代：清
体裁：古风

大雄屹山脊，夕阳穿其胁。归云冻似束，我行与之接。蠹柳撑空腔，涸溪黏败叶。枳篱络丹实，簦夫披白氎。十里瓦桥关，人烟快稠叠。栖埘鸡腷膊，思秣马蹀躞。投憩向灯火，取给颇幽惬。佐饭煨芋魁，暖汤拾豆荚。朔风捲重茅，小屋如行艓。
晤罗紫萝同年兼读新诗·其一
作者：田雯
朝代：清
体裁：五言律诗

不见罗昭谏，于今已十年。名垂乌府籍，家住菉萝边。下马山村静，寒宵草阁眠。明朝好携手，蜡屐到桃川。
晤罗紫萝同年兼读新诗·其三
作者：田雯
朝代：清
体裁：五言律诗

老矣看华发，翛然脱葛巾。山鸪幽巷鸟，花洞古时人。黍饭炊来饱，松浆酌去频。殷勤谈往事，怜我蹋征尘。
晤罗紫萝同年兼读新诗·其二
作者：田雯
朝代：清
体裁：五言律诗

后园接丫柱，小艇击潼汸。松火稽孙课，蕉衫学道装。竹编篘酒器，鹤立读书堂。自返山中驾，浑如杜五郎。
晤罗紫萝同年兼读新诗·其四
作者：田雯
朝代：清
体裁：五言律诗

浴手蔷薇乳，新篇冰雪姿。藤花缠砚匣，莲粉落琴丝。山媚罗含宅，人传宋玉词。江瑶今下箸，饱啖慰相思。
景阳宫故址
作者：田雯
朝代：清
体裁：七言律诗

衰柳寒原寺径斜，旧宫层塔集昏鸦。何来楼下韩擒虎，可惜井中张丽华。远圃香风开菡萏，老僧竹院晒袈裟。空眢甃路无人汲，雨湿胭脂似落花。
景陵
作者：田雯
朝代：清
体裁：古风

溪穷山脚转，�巇停车辙。石罅闻鸡犬，村烟出丛樾。寝殿何苍凉，颓垣遗岌嶪。玉碗风雨迷，翁仲苔藓汲。榛芜狐昼啼，秃松花夜发。夺门奚营营，功罪同沦灭。岿然忠肃祠，俎豆未消歇。嗟哉土木变，兴废两奇绝。叹息此荒陵，疏林吐纤月。
暮春同于桐江汪钟如吴五厓游张氏园晚过啸公房四首·其一
作者：田雯
朝代：清
体裁：七言律诗

并城最苦名园少，觅路幽寻古寺隈。埽径何曾嫌客过，入门忽漫见花开。亭边小沼春泉响，衣上新泥燕子来。茗碗棋枰消永昼，不妨随意坐莓苔。
暮春同于桐江汪钟如吴五厓游张氏园晚过啸公房四首·其三
作者：田雯
朝代：清
体裁：七言律诗

雨馀蜡屐转溪湾，寻胜招提未儗还。花下远公须置酒，春来谢客几登山。寺藏橘刺藤梢里，人在蜂须蝶粉间。向晚讲堂钟磬寂，一时尘念已全删。
暮春同于桐江汪钟如吴五厓游张氏园晚过啸公房四首·其二
作者：田雯
朝代：清
体裁：七言律诗

历落溪旁村二里，纡回山脚路三叉。可怜前日清明雨，悔不来停下泽车。桥上临流看月好，轩中多竹受风斜。催人节物春光老，堕尽柳绵开楝花。
暮春同于桐江汪钟如吴五厓游张氏园晚过啸公房四首·其四
作者：田雯
朝代：清
体裁：七言律诗

无赖风光三月新，马蹄不厌蹋芳尘。桃花有路寻渔父，野水无波赋丽人。为掘药苗携仆至，少餐厨蕨恕僧贫。群鸡乱叫牛羊下，归路黄昏雨垫巾。
暮春同于桐江汪钟如吴五崖游张氏园晚过啸公房并蒲浪
作者：田雯
朝代：清

切城最苦名园少，觅路幽寻古寺隈。扫径何曾嫌客过，入门忽漫见花开。亭边小沼春泉响，衣上新泥燕子来。茗碗棋枰消永昼，不妨随意坐莓苔。蓝尾酒香寒禁火，担头饧熟软胶牙。可怜前日清明雨，悔不来停下泽车。随地编篱铺石子，隔轩栽竹映窗纱。催人节物春光老，堕尽柳绵开楝花。无赖春光三月新，马蹄不厌蹋芳尘。桃花有路寻渔父，春水无波赋丽人。为掘药苗携仆至，少餐厨蕨恕僧贫。群鸡乱叫牛羊下，归路黄昏雨垫巾。
暮春同于桐江汪钟如吴五崖游张氏园晚过啸公房并蒲浪·其一
作者：田雯
朝代：清

切城最苦名园少，觅路幽寻古寺隈。扫径何曾嫌客过，入门忽漫见花开。亭边小沼春泉响，衣上新泥燕子来。茗碗棋枰消永昼，不妨随意坐莓苔。
暮春同于桐江汪钟如吴五崖游张氏园晚过啸公房并蒲浪·其三
作者：田雯
朝代：清

雨余蜡屐转溪湾，寻胜招提未拟还。花下远公须置酒，春来谢客几登山。寺藏橘刺藤梢里，人在蜂须粉间。向晚讲堂钟磬寂，一时尘念欲全删。
暮春同于桐江汪钟如吴五崖游张氏园晚过啸公房并蒲浪·其二
作者：田雯
朝代：清

蓝尾酒香寒禁火，担头饧熟软胶牙。可怜前日清明雨，悔不来停下泽车。随地编篱铺石子，隔轩栽竹映窗纱。催人节物春光老，堕尽柳绵开楝花。
暮春同于桐江汪钟如吴五崖游张氏园晚过啸公房并蒲浪·其四
作者：田雯
朝代：清

无赖春光三月新，马蹄不厌蹋芳尘。桃花有路寻渔父，春水无波赋丽人。为掘药苗携仆至，少餐厨蕨恕僧贫。群鸡乱叫牛羊下，归路黄昏雨垫巾。
曲
作者：田雯
朝代：清
体裁：古风

酿酒先治曲，如谷之初种。白堕传方法，牟麦独可用。揉以姜杏汁，包犹菰叶粽。曲饼十字裂，月令三伏仲。昼曝亭午炎，夜滋花露重。赤脚长须徒，不异猿狙众。竹筥桤木盆，朝暮相搬弄。西村黍将熟，新米农父送。桑落菊花开，浮蛆成数瓮。车前拥八驺，谁复为此梦。但结曲生欢，不支大官俸。对之口流涎，树间秋鸟哢。
月下登象山得静字·其一
作者：田雯
朝代：清
体裁：古风

雨残日已黑，林深四山暝。理策沿溪行，不复辨流影。众峰跫然来，青霭纷造请。风定猿鹤睡，月浴松杉静。解衣生微凉，孤亭如小艇。
月下登象山得静字·其二
作者：田雯
朝代：清
体裁：古风

石笋立千寻，风潭铺百顷。山下寻水源，松花落人顶。波平菱钱斑，溜蹙沙须静。岩缺动白痕，林寂坐夜丙。引泉啜两盂，长啸㗳林岭。
有感
作者：田雯
朝代：清
体裁：七言绝句

膏火空存奈晚何，为谁辛苦日消磨。生涯处处皆鞭贾，蜡泽栀黄值几多。
望偃师县作
作者：田雯
朝代：清
体裁：七言绝句

洛河一线野舟横，夹岸青黄麦浪生。直过缑山花下去，夕阳满地偃师城。
望苏门山
作者：田雯
朝代：清
体裁：七言绝句

安石榴红五月天，孙登祠上重流连。白头孤啸伤心客，不到苏门十五年。
朱莱孺宝剑歌
作者：田雯
朝代：清
体裁：古风

欧冶不死薛烛生，步光湛卢今复成。阳作龟文阴缦理，赤堇炉火镕金英。我友从何攫异物，神鬼呵护苍龙精。一条触手弄寒玉，三尺出匣闻雷鸣。上有蛾眉似太极，中缺黍米如参横。鱼肠豪曹不可服，莫邪干将谁相轻。须防跃入延津水，脱手难缚掉尾鲸。芦中人被属镂赐，挥泪为抚桓伊筝。蒙庄说此差快意，脱置摆落何峥嵘。阿髯倜傥才无敌，叫啸不作苍蝇声。腰间宝此胡为者，填胸礧磈多不平。索饮连酌三蕉叶，避席捉鼻呼老兵。笑我迂钝一老铁，锋锷百鍊相搪撑。年来化作绕指柔，苍浪秋鬓白数茎。少小驰骋不再得，只合拄颊逃村耕。且割彘肩尽斗酒，天曙送尔燕山行。壁上吴钩照颜色，城楼打鼓方四更。
杂咏六首·其一
作者：田雯
朝代：清
体裁：七言绝句

大都万事摸棱了，米汁新篘要细评。从此瓣香休浪语，刘家白堕古先生。
杂咏六首·其三
作者：田雯
朝代：清
体裁：七言绝句

往籍看来都是赝，偃师作戏几曾真。百年蕉鹿三冬梦，欢喜今朝说立春。
杂咏六首·其二
作者：田雯
朝代：清
体裁：七言绝句

太息人非物亦非，还家心与事相违。山川城郭连芳草，长啸一声丁令威。
杂咏六首·其五
作者：田雯
朝代：清
体裁：七言绝句

巷南巷北挝春鼓，一老閒堂倚夕曛。忽尔山扉多好事，李当户绘两将军。
杂咏六首·其六
作者：田雯
朝代：清
体裁：七言绝句

灯火阑珊饮不成，梅花老屋自多情。休嫌除夕风光浅，邻舍喧闻爆竹声。
杂咏六首·其四
作者：田雯
朝代：清
体裁：七言绝句

黑醪不是寻常味，一日拚倾三百杯。莫谓山姜太寂寞，村间扑朔蹲鸱来。
杂感二首·其一
作者：田雯
朝代：清
体裁：七言绝句

读书巧钝本由天，老觉今年逊去年。世上群儿浑不记，曹刘沈谢亦徒然。
杂感二首·其二
作者：田雯
朝代：清
体裁：七言绝句

韩李当年事莫论，入山曾许掩柴门。岂知陶令归来后，也避街头醉尉尊。
杂诗·其一
作者：田雯
朝代：清
体裁：古风

锄地种葵菽，汲水灌朝夕。娟娟药栏侧，杂花更乱植。春风坼甲黄，夜雨滋叶碧。呼僮逐鸟雀，啄食恐狼籍。以此惬素心，何能不爱惜。
杂诗·其七
作者：田雯
朝代：清
体裁：古风

荆卿伊何为，乃与屠沽友。击筑旁无人，悲歌燕市酒。送客之秦庭，俄顷环柱走。误掷督亢图，可惜将军首。萧萧易水流，朔风鸣枯柳。
杂诗·其三
作者：田雯
朝代：清
体裁：古风

南邻有高榆，榆钱落我屋。春鸠相向鸣，睍睆噪朝旭。吾庐可高枕，鸟啼睡不足。绮罗游广陌，佳人倚修竹。俸薄无馀资，新丰酒莫熟。
杂诗·其九
作者：田雯
朝代：清
体裁：古风

鼪鼯上几案，书帙任盘旋。饮河才满腹，得意恣黠儇。感此弄瑶瑟，清风吹素弦。溪流春水去，云向遥岑还。愿言守雌伏，风雨托数椽。
杂诗·其二
作者：田雯
朝代：清
体裁：古风

一燕语檐前，一燕立屋梁。主人本旧识，相狎两相忘。春泥落巾帻，野花沾衣裳。几年海上来，恋此读书堂。予怀亦澹寂，爱尔能飞翔。
杂诗·其五
作者：田雯
朝代：清
体裁：古风

穷巷寡车辙，抱琴倚独树。唯有城西山，开轩宛相遇。云气生遥岗，螺髻纷无数。春泉鸣大壑，长松羃岐路。烟寺钟磬寂，蔓草夕阳暮。何时踪谢客，理策前峰去。
杂诗·其八
作者：田雯
朝代：清
体裁：古风

长虹驾西郊，野雉飞南陌。一片桑乾月，曾照张华宅。流水齧崩崖，白榆接荒碛。美人为黄土，流连风雨夕。
杂诗·其六
作者：田雯
朝代：清
体裁：古风

春草覆荒丘，传是昭王台。昭王不可见，黄金安在哉。蟆泉没长坂，骏骨生青苔。道傍谁家子，扬鞭出尘埃。感时弄刀环，顾盼无嫌猜。悠悠郭隗后，何人解怜才。
杂诗·其十
作者：田雯
朝代：清
体裁：古风

北平昔战地，荒草骆驼群。射石没深羽，封侯乃无闻。功成叹数奇，空忆旧将军。雁下丁零塞，天空碣石云。古人不可作，樵牧唱斜曛。
杂诗·其十一
作者：田雯
朝代：清
体裁：古风

暮出东郭门，朝游太乙祠。五陵多豪族，客子自忘饥。东月生首阳，泠泠入罗帏。揖彼孤竹君，长歌将安归。牛羊下夕岭，风花断戍旗。我欲隐兹山，薇蕨恐己稀。
杂诗·其十三
作者：田雯
朝代：清
体裁：古风

燕市有美女，容色閒且都。十五发覆额，卖酒正当垆。钗上饰金雀，环下缀秦珠。结缡嫁王昌，翩翩赘婿殊。东邻女及笄，明月照罗襦。四月莺花老，感此长欷歔。人生乏良媒，何如弃路衢。
杂诗·其十二
作者：田雯
朝代：清
体裁：古风

驱车好风日，路遇王方平。骖龙回云盖，晞发弄瑶笙。慰我藜藿饥，授我以青精。忽凌紫烟去，逍遥上玉清。楼角散霞绮，天风闻鹤鸣。还顾乌皮几，我欲学长生。
杂诗·其四
作者：田雯
朝代：清
体裁：古风

出郭十馀里，荒荒原与隰。清波漾远陂，野花夹岸侧。忽遇纨裤儿，骑马好颜色。管弦醉芳草，鹰鹯弄轻翼。道旁负薪者，见之生叹息。
杂诗后十首·其一
作者：田雯
朝代：清
体裁：七言律诗

人间到处筑糟丘，十字风帘第几楼。村肆酣时依瓮卧，香醅熟后以巾刍。每寻绿树听黄鸟，莫负清樽叹白头。笺奏玉皇封饮户，刘伶例合爵通侯。
杂诗后十首·其七
作者：田雯
朝代：清
体裁：七言律诗

小斋清露涤风襟，步屧长吟复短吟。陶氏有田唯种秫，陆生作赋偶愁霖。花如人卧坦檐腹，云似山流泻树心。长物差堪添尔雅，研名鸲鹆帖来禽。
杂诗后十首·其三
作者：田雯
朝代：清
体裁：七言律诗

哑鸦风槛似扬舲，又上暮春修禊亭。浇水移来山踯躅，开帘飞过雨蜻蜓。登楼词赋输王粲，爬痒神仙仿蔡经。不信先生耽饮事，试看墙脚卧空瓶。
杂诗后十首·其九
作者：田雯
朝代：清
体裁：七言律诗

脱輹㷊旗事漫猜，刲羊今日更喧豗。人间怪鸟古难识，天上一星何处来。黄口小儿成底用，白头老子易生哀。看他炙踝高谈者，谁是当年稷下才。
杂诗后十首·其二
作者：田雯
朝代：清
体裁：七言律诗

瓶盆曲糵尽精材，一日长星劝一回。乐府叠歌将进酒，老夫得意不停杯。人藏绿水青山里，客有陶潜李白来。茗艼浃旬还茗艼，落残婪尾佛桑开。
杂诗后十首·其五
作者：田雯
朝代：清
体裁：七言律诗

向来不信老无用，及到老时真可嗟。白发强寻行药地，红栏愁放殿春花。人情大抵好皮相，力士那能翻日车。饘粥一盂行杖策，千钟十榼漫相夸。
杂诗后十首·其八
作者：田雯
朝代：清
体裁：七言律诗

书几西头药灶东，渔蓑樵斧不曾空。珠囊未遭骊龙睡，树杪偏多少女风。曲唱扊扅悲往日，人夸矍铄实衰翁。去天一握屈原问，白石南山两鬓蓬。
杂诗后十首·其六
作者：田雯
朝代：清
体裁：七言律诗

连朝意匠自匆匆，要赋閒居底事同。竹可为轩编鹤器，地量加五祝牛宫。天垂云髻浓还淡，雨湿花斑白间红。细数盆鱼招粉蝶，先生头脑不冬烘。
杂诗后十首·其十
作者：田雯
朝代：清
体裁：七言律诗

乘车戴笠日思量，尺蠖盘旋亦不妨。选树彭亨安茗鼎，傍花曲录坐藜床。风回上下蜻蜓阵，雨长莓苔翡翠墙。要出门无容足地，古欢堂是读书堂。
杂诗后十首·其四
作者：田雯
朝代：清
体裁：七言律诗

藜床当午睡懵腾，凤子翩翩唤不应。花堕荈汤浇舌本，风铺酒晕上眉棱。美人香草新荃蕙，佛子禅关旧�㲪。有客门铃来系马，袒张袒臂一鞲鹰。
李公凯同年惠二犬戏荅·其一
作者：田雯
朝代：清
体裁：七言绝句

老不如人言语大，彘肩斗酒气难降。来朝猎兔秋原去，马后韩卢宋鹊双。
李公凯同年惠二犬戏荅·其二
作者：田雯
朝代：清
体裁：七言绝句

人生聚散谁能料，四十馀年老鬓催。它日倘成千里别，好教黄耳送书来。
李膺墓
作者：田雯
朝代：清
体裁：古风

来寻元礼墓，襄城大道旁。龙门不可见，山势遥相望。郭范同销歇，因之心感伤。低回上马去，四野天茫茫。
村中即事·其一
作者：田雯
朝代：清
体裁：七言律诗

自朝及午几回眠，翻觉日长如小年。蚕老空馀桑顶叶，莺啼只傍竹窗边。青黄杏子风中熟，甲乙书签手自编。有客约寻行药地，野花十里夕阳天。
村中即事·其二
作者：田雯
朝代：清
体裁：七言律诗

村前村后不多路，纵有黄埃何处生。戴笠自寻瓜圃去，骑驴閒向麦田行。千重远岫云为态，一水垂杨画不成。倒着巾来仍独往，酒筒诗侣总关情。
村中漫兴
作者：田雯
朝代：清
体裁：七言律诗

东皋二月柳蔫绵，曲录藜床自在眠。芧舍几层衣佛寺，鸟歌三叠到溪边。杯浮绿蚁消长昼，人在青山惜暮年。数缕游丝双燕子，安排春织有新篇。
村中韩坡见访
作者：田雯
朝代：清
体裁：七言律诗

有客骑驴款竹扉，小园席地话依依。曾于雨后锄瓜否，才自庄西割麦归。碧柳垂条辘轳井，红藤拄杖芰荷衣。翛然二老堪图画，输尔长须道貌肥。
村居杂诗·其一
作者：田雯
朝代：清
体裁：七言律诗

头白还家第二春，小园风景又重新。阴晴自哂安鸠拙，南北空劳记雁臣。满树桃花红匼匝，数峰石色碧嶙峋。香山居士心情淡，本是荒村一老民。
村居杂诗·其七
作者：田雯
朝代：清
体裁：七言律诗

五丁神力擘柴关，家具一车来此间。渔市三重双寺合，菟裘十丈万松閒。豆棚瓜舍知多雨，碧障红螺却欠山。安得手携元漫叟，往听水药背篷还。
村居杂诗·其三
作者：田雯
朝代：清
体裁：七言律诗

东墅离城三十里，千章乔木一长河。燕如徐孺年年榻，莺似秦青树树歌。剩水残山容我住，龙拿蚁斗阅人多。楞严不诵如来笑，其奈衰翁已醉何。
村居杂诗·其九
作者：田雯
朝代：清
体裁：七言律诗

回头大抵叹劳薪，自卜幽栖少曲尘。燕语午喧钻火日，楝花风扑卖饧人。喜闻鱼鸟多消息，说到文章一欠伸。贞白入山称宰相，几曾管领十分春。
村居杂诗·其二
作者：田雯
朝代：清
体裁：七言律诗

踏破东皋入翠微，春烟深护绿罗扉。人情旧雨殊今雨，节序生衣换熟衣。衰已不堪无别想，痴还多悔自知非。马卿空著千金赋，却让孙弘牧豕肥。
村居杂诗·其二十
作者：田雯
朝代：清
体裁：七言律诗

禅房薤叶午烟齐，薜荔墙根六尺藜。老佛看人如欲语，流莺闻磬不成啼。支公月榻留残照，弥勒花龛补旧题。红鸽宝幢云叆叇，静参法喜是何妻。
村居杂诗·其五
作者：田雯
朝代：清
体裁：七言律诗

今日恰逢寒食日，双驴下泽一轻车。墦间旧鬼呼新鬼，村陌杨花亚菜花。孤塔飙轮红寺外，小桥烟枕绿溪斜。春光较比前年好，布谷声喧社鼓挝。
村居杂诗·其八
作者：田雯
朝代：清
体裁：七言律诗

头衔改注太匆匆，名籍新编处士中。茗碗小儿嘲陆羽，草堂逋客笑卢鸿。心期苦笋乾休剥，诗卷黄杨闰不同。莫以㷊鱼轻捉鼻，骚坛节钺策吟功。
村居杂诗·其六
作者：田雯
朝代：清
体裁：七言律诗

撩历花光扑白颠，涪轩四面药栏前。蛇休画足疑无地，鼠为拖肠怕上天。清磬名香陪佛坐，乌丝红袖费吟笺。马通饼熟来朋侣，搅我风漪午昼眠。
村居杂诗·其十
作者：田雯
朝代：清
体裁：七言律诗

杜甫休嗟小吏轻，可堪项领瘿全生。藏生决不如秦赘，处世难于下赵城。日者原来多呓语，社公真是没心情。几番肩拍洪厓笑，休上蓬莱顶上行。
村居杂诗·其十一
作者：田雯
朝代：清
体裁：七言律诗

骑驴倒堕眼昏花，白练裙低乌帽斜。旧事垂头惊绘虎，乞人张喙比神鸦。秦中白传西凉伎，渭水何戡卖饼家。小谢轻埃濡蕙带，往探洞府辗云车。
村居杂诗·其十七
作者：田雯
朝代：清
体裁：七言律诗

龟毛兔角两徒然，群鬼揶揄感昔年。土偶冲途逢木偶，一禅妙理得三禅。春醅香后荼蘼雨，风榭花时蛱蝶天。古语人生行乐耳，腐儒胶柱少真诠。
村居杂诗·其十三
作者：田雯
朝代：清
体裁：七言律诗

空堂默坐已斜曛，孤雁冥鸿思入云。山下田园陶处士，壁间楼阁李将军。嗜书莫想餐仙字，讥世休誇骂鬼文。黑白妍媸聊尔尔，酒中贤圣药中君。
村居杂诗·其十九
作者：田雯
朝代：清
体裁：七言律诗

徒骇鸣榔苇路通，蜗牛一角瓦庐中。禁当杨柳蔷薇雨，消受鸬鹚笭箵风。范蠡家随波上下，杜陵诗在瀼西东。吾村合是烟霞窟，雌霓平铺万树红。
村居杂诗·其十二
作者：田雯
朝代：清
体裁：七言律诗

齐甘荼苦我何云，依旧斋头老瓦盆。曲部签分中上户，蚕神花赛凸凹村。山经水志今重读，宋鹢吴牛可两存。坊底青泥芹二亩，新排盐豉抵熊蹯。
村居杂诗·其十五
作者：田雯
朝代：清
体裁：七言律诗

村行一路弄新烟，觅句耸成山字肩。绝代词人庾开府，当场歌者李龟年。我躯大是鸱�榼，书舍宽于鸭嘴船。晕碧裁红休放过，春时最好暮春天。
村居杂诗·其十八
作者：田雯
朝代：清
体裁：七言律诗

摒挡菊苗何快哉，山䕬庭院尽新栽。恰分元亮一篱雨，移到延年千种材。灌水从今难袖手，香醪自此不停杯。黄黄白白花时节，记得花时雁信来。
村居杂诗·其十六
作者：田雯
朝代：清
体裁：七言律诗

层城十二想仙都，眼底真形五岳图。花外厌嘶红叱拨，风前摩捋白髭须。细抄术序安松灶，净涤茶筒调水符。他日添子耆旧传，黄庭一卷攫骊珠。
村居杂诗·其十四
作者：田雯
朝代：清
体裁：七言律诗

北斗南箕总赘疣，龙钟此日又何求。贪书伎俩搬姜鼠，似醉心情食葚鸠。小阁纳云新簿领，垂杨临水旧风流。閒踪谢客登山去，欲采神芝到祖州。
村居杂诗·其四
作者：田雯
朝代：清
体裁：七言律诗

脉脉春风如泼乳，戎戎细雨似淋灰。青摇老柳得狂势，红破小桃无籍开。牧笛数声长短曲，村旗一路浅深杯。忽逢陶令锄瓜去，又见韩康卖药回。
村望
作者：田雯
朝代：清
体裁：七言律诗

科头倚杖立当门，樵唱斜曛野色昏。数点寒鸦投远树，一川流水绕孤村。静闻钟鼓投禅地，閒摘匏瓜到后园。南郭子綦书帖至，重阳有约菊花樽。
村西看杏花晚至广恩寺
作者：田雯
朝代：清
体裁：古风

出郭五里馀，芳甸恣游衍。不知春浅深，翛然马蹄远。翠微有数峰，峰态何婉娈。安得同众鸟，矫翼凌绝巘。名圃花百株，繁英纷难辨。席地自怡悦，蹴茵飞觞转。水凉酒力微，风定树香善。登台纵遐瞩，烟霞续复断。日蒸山气流，沙平碛草短。尘居苦物役，良会歘忘返。舒啸学古狂，吾徒似嵇阮。
来青轩
作者：田雯
朝代：清
体裁：五言律诗

历历峰相抱，凭阑翠霭收。晚岚浮塔动，新月堕溪流。四面白云起，万山红叶秋。题名有遗迹，墨沈至今留。
松下观射短歌
作者：田雯
朝代：清
体裁：古风

平圃苍松不十舍，几遍寻松止其下。岸帻酌酒独抱膝，坐看健儿盘宝马。檿桑谽谺两角弓，铁镝筚篥鸣秋风。碣石之北渤海东，应弦正堕双飞鸿。君不见射石没羽如射虎，旧李将军真英雄。军帖昨日募材杰，捷书入奏战流血。尔徒结束好身手，生缚尉佗下南越。呜呼，何不生缚尉佗下南越。
松磴
作者：田雯
朝代：清
体裁：古风

乱石通樵径，云深第几重。潺潺流水外，林黑下高舂。无数飞鸦集，长鸣涧上松。归途遇老衲，拄杖且相从。
枇杷
作者：田雯
朝代：清
体裁：七言绝句

杨梅未熟何堪摘，杏子初青未可尝。最是枇杷解人意，樱桃红后十分黄。
枉人山
作者：田雯
朝代：清
体裁：七言绝句

前日才离酸枣郡，今朝已过枉人山。溪明沙软朝歌路，走马红桃绿柳间。
枣
作者：田雯
朝代：清
体裁：古风

枣熟何离离，似杨梅卢橘。半红横醉颊，全赩胜丹漆。钟山大于瓶，羊角甘似蜜。当秋缀枝繁，爱此庭树实。千头万户侯，木奴逊其匹。扑之满筠笼，杂以梨与栗。狡黠两孲�，上树无停日。饱啖三百颗，角争语蹇吃。舐犊胜惜枣，未尝一呵叱。商飙起天末，落叶感萧瑟。尚想安期瓜，寻仙却衰疾。
枣花寺集饮漫赋长句送徐华隐学士归里兼示公凯西厓两翰林·其一
作者：田雯
朝代：清
体裁：古风

枣花古寺城南隅，老槐耸干三两株。鬓丝禅榻罗酒徒，如载舴艋行五湖。柳陌春风吹我过，红叱拨蹋草痕破。休言席上无管弦，群莺乱啼燕子和。
枣花寺集饮漫赋长句送徐华隐学士归里兼示公凯西厓两翰林·其三
作者：田雯
朝代：清
体裁：古风

佛阁风铃忽自语，井栅柳绵还争飞。堂上一声鸣午磬，花下蛱蝶来依依。跳丸讵伤羊胛熟，回首廿载长安陌。痛饮须进三百爵，送尔将归未归客。
枣花寺集饮漫赋长句送徐华隐学士归里兼示公凯西厓两翰林·其二
作者：田雯
朝代：清
体裁：古风

斋厨竹径松风鸣，檐前烹鼎鱼眼生。曲几蒲团浇舌本，野桃㭊落花纵横。李汤才杰盛文藻，摩垒高啸动林鸟。那许一局赌宣城，令人空忆羊玄保。
枣花寺集饮漫赋长句送徐华隐学士归里兼示公凯西厓两翰林·其四
作者：田雯
朝代：清
体裁：古风

公作诗史敌董狐，诵之累累如贯珠。老我客心似头□，得此一日三爬梳。行李家具何潇洒，寒虫凄响比东野。秋风我亦归山东，访尔橙黄橘绿者。
柬北山先生
作者：田雯
朝代：清
体裁：五言律诗

我负登山约，君寻到几峰。一枝葛陂杖，何处翠微钟。鸟怪名难识，花繁径自封。不知岩下寺，二远可曾逢。
柬曹颂嘉舍人
作者：田雯
朝代：清
体裁：七言律诗

卖文为活畏人怜，贫鬼生涯缚草船。贺监萧条泛湖去，少陵老困拨书眠。春光欲暮当三月，官况堪悲已六年。只合与君拚共醉，桃花似火柳飞绵。
柬雪坞上人
作者：田雯
朝代：清
体裁：七言绝句

林杪钟声忆去年，高槐新绿寺堂前。敲门好句今来少，可怪范阳无本禅。
柳坑行
作者：田雯
朝代：清
体裁：古风

曲尘杨柳春三眠，风晴絮飞铺白毡。两山夹岸生野烟，栗留鸣树何翩翩。拖蓝一沼清且涟，下有万丈蛟龙渊。牝骊下嫁柔丝牵，俄顷异物来蜿蜒。晦冥云物纷勾连，神驹生长乌江边。粤昔贡自洪武年，载拜稽首蛮王笺。其毛如雪鳞如拳，首高九尺花连钱。压沙八斛箭控弦，奚官不用珊瑚鞭。天闲十二人喧阗，争誇此马真无前。天子下诏黄帕缠，赐名飞越峰以传。沙苑云锦那并肩，王毛仲尔将徒然。贰师将军绝可怜，西域笑指中郎骞。罗鬼岭下奔红泉，但馀春水流溅溅。按图索骏空盘旋，老鸦关上斜阳悬。臣濂之笔丰如椽，高歌更有青藤篇。
栖霞山
作者：田雯
朝代：清
体裁：古风

摄山一名伞，天阙相伯仲。中峰不可辨，元气迷澒洞。蒙密竹树交，绵邈烟岚动。沿径防欹石，跨涧作飞鞚。或俯如运甓，或立如抱瓮。或如猛兽奔，或如行艓众。槵实青豆垂，风作红鹤哢。雨疏如散花，云奇如吐凤。岩腰白鹿泉，活活清乳冻。人代吊齐梁，飞鸿以目送。
桐柏山歌
作者：田雯
朝代：清
体裁：古风

蜿蜿蜒蜒桐柏山，别有天地非人间。胎簪大复名不一，重峦叠嶂垂青鬟。上有老龙伏其窟，水痕破碎流潺湲。神禹导淮经此地，胝胼橇檋何时还。祖逖避家数椽屋，岩花乱落燕支斑。济胜无具凌绝顶，望之不见心追攀。琵琶石门拱揖立，唐邓淮蔡排天关。万本桐柏十围大，参天鄣日苍皮殷。却思混沌何年植，弥漫涧谷不可删。杜甫李白屐未到，诗才薄弱吾□颜。向夕揖山登车去，山禽相送声绵蛮。
梁溪道中
作者：田雯
朝代：清
体裁：七言绝句

铜斗连声拍浪婆，蒲帆十幅下烟波。官舱瓢大无箫鼓，只似往来张志和。
楼桑村郦道元故里
作者：田雯
朝代：清
体裁：七言绝句

螺髻烟垂独鹿青，郦生宅畔月泠泠。灯红一寸楼桑夜，还注桑钦旧水经。
槐花驿火灾谣
作者：田雯
朝代：清
体裁：古风

半夜枭鸣，一朝鬼哭。神鸦衔火来，不知止于谁屋。九巷十陌，杳无一存。遑问焦头烂额，何如曲突徙薪。吹箫打鼓，杀鸡屠羊。不祀祝融古庙，但祀凌霄女郎。父老前致词，槐花日暮生聚方，几时咸阳付一炬。天意茫茫，那知其故。
樊城
作者：田雯
朝代：清
体裁：七言绝句

炎尘扑向马蹄生，愁问襄阳路几程。买得小舟能荡桨，柳烟连雨入樊城。
樱桃
作者：田雯
朝代：清
体裁：七言绝句

入市买来红百颗，登柈佐饮绿千钟。樱桃不是寻常物，自有多情石季龙。
樱桃花歌
作者：田雯
朝代：清
体裁：古风

山城连朝蛮鼓挝，声声催放牛桃花。香疑晚梅次第发，干同老桂参差斜。麦英大树谁手植，南荣北牖何纷拿。沾衣风瓣落春雪，出山岚絮生晴霞。莺含鸟偷三月暮，火齐靺鞨言非夸。筠笼岂用野人送，渥丹空验流年赊。官舍岑寂不称意，燕子来社蜂排衙。摒挡樱笋好时节，尝新烂醉休咨嗟。
欸乃辞
作者：田雯
朝代：清
体裁：古风

欸乃情，渔父行。渔父有䱷器，罛�非一名。苍茫烟水间，为此欸乃声。我歌来罗歌何己，蛙黾之鸣塞两耳。试听云山韶濩音，款款雨棹篷窗底。
止园十首与吕铁翁·其一
作者：田雯
朝代：清
体裁：五言律诗

丛树开风径，欹墙叠草痕。岂知住城市，亦有一山村。水气畦边井，蝉声柳下门。白蘋红蓼里，相约泛清樽。
止园十首与吕铁翁·其七
作者：田雯
朝代：清
体裁：五言律诗

盆菊还须买，霜梨不用求。药方书壁记，酒器坐禅收。小立梧桐下，高歌蟋蟀秋。从无轩冕意，岂耻烂羊头。
止园十首与吕铁翁·其三
作者：田雯
朝代：清
体裁：五言律诗

蔓匝青藤架，桥通白板扉。柳根秋芋大，井路菜蛾飞。秧马冲泥立，蜗牛上壁肥。辘卢声不歇，课仆趁斜晖。
止园十首与吕铁翁·其九
作者：田雯
朝代：清
体裁：五言律诗

斫得松身瘿，为予作酒瓢。秋来一狂饮，花放雨萧萧。晞发孤鸿过，拖筇小蝶招。如泥客不散，胜地足逍遥。
止园十首与吕铁翁·其二
作者：田雯
朝代：清
体裁：五言律诗

石槛莓苔遍，秋堂洒扫频。落花著屐客，薇雨种瓜人。壁挂琴材旧，车装曲饼新。门铃常反锁，閒步岸风巾。
止园十首与吕铁翁·其五
作者：田雯
朝代：清
体裁：五言律诗

瓜棚张似屋，菜圃坼通渠。多树胜奴橘，平池种婢鱼。鸟声三叠唱，虫叶八分书。自撰铁庵记，篇章锦不如。
止园十首与吕铁翁·其八
作者：田雯
朝代：清
体裁：五言律诗

竹径安衣桁，鸦声乱远砧。三竿酣睡美，一寸落花深。入箸蟹脂腻，洗瓯桑苧斟。南华重可注，秋水费长吟。
止园十首与吕铁翁·其六
作者：田雯
朝代：清
体裁：五言律诗

藜老堪为杖，槐垂曲似弓。来禽千颗白，木蜜一庭红。秋水鸬鹚雨，斜阳菡萏风。敲门无别事，酒客与诗筒。
止园十首与吕铁翁·其十
作者：田雯
朝代：清
体裁：五言律诗

龌龊轻时辈，生涯逼老年。眼昏仍展帙，花好不论钱。孟浪摴蒲局，苍凉曲蘖天。独饶山水趣，爱我耸诗肩。
止园十首与吕铁翁·其四
作者：田雯
朝代：清
体裁：五言律诗

平地山情少，西风槿栅斜。几行鸭脚树，一路兔丝花。哥定藏窑器，宣和辨画家。夜凉新月上，谁道有虾蟆。
正月
作者：田雯
朝代：清
体裁：古风

正月无日无风霾，沙黄雾黑连书斋。闭户摇膝蒙被卧，耳根寒热如疴痎。撑肠半饱太仓米，垂涎愁过新丰街。长须倚檐烧土锉，老槐缠干当空阶。凌晨退食来城阙，大官呵殿肩相排。笑看面上满尘土，朱铅涂抺疑优俳。众鬼揶揄争道路，群儿滑稽多诙谐。腐儒迂拙不解事，杞忧兀坐鲜好怀。纵横卷帙堆几案，彊取万古为同侪。祲祥取验五行志，或云乾封农事乖。如此春信非宜有，连年马槊纷楚淮。安得好雨知时节，原隰草木沾根荄。雏莺乳燕二三月，摒挡布袜兼青鞋。蓝尾一缶出城去，香山涧曲桑乾涯。
正月十五日夜病中叶公旦惠元龙见访
作者：田雯
朝代：清
体裁：七言律诗

二妙相过肯慰留，寒宵向火裹羊裘。荒村酒味嫌酸薄，旧岁诗篇费校雠。自号半人因病足，谁怜一月不梳头。第三厅上春光浅，兀兀腾腾醉即休。
正月十六日
作者：田雯
朝代：清
体裁：七言律诗

出郊骑马太匆匆，耗磨寒原眺望中。山上雪连山下白，水西霞照水东红。还乡羡指卢皋路，故迹讹传碣石宫。十五国人尘土面，荆高不识在何丛。
武陵县
作者：田雯
朝代：清
体裁：七言律诗

小谢轻埃洒鹢竿，挐烟四面水痕宽。酒旗半湿柳花口，渔唱一声牛鼻滩。溪派渐分清更碧，柁风频转暑偏寒。仙源莫谓荒唐甚，且入秦人洞里看。
段司空园·其一
作者：田雯
朝代：清
体裁：五言律诗

谷口幽栖地，名园沇水东。谁为段成式，还忆旧司空。髭白看新月，花香立下风。小亭饶逸趣，零落野桃红。
段司空园·其二
作者：田雯
朝代：清
体裁：五言律诗

园林两日住，客梦有馀清。春晚花愁尽，山昏雨势成。篱门呼鹤立，邻舍饲蚕声。隔水青萝馆，嘉州怀古情。
比邻单行人招饮述官粤时龙脊之战赋赠·其一
作者：田雯
朝代：清
体裁：五言律诗

白版三间屋，同君僦舍时。短墙闻击缶，独树怪题诗。小部凉州曲，寒钟太乙祠。巷南与巷北，舍尔复何之。
比邻单行人招饮述官粤时龙脊之战赋赠·其二
作者：田雯
朝代：清
体裁：五言律诗

灵川天末县，官罢抱琴来。瘴疠三苗地，须眉百战才。缺刀凿垄脊，苦酒拨椰杯。往事还堪忆，曾经射虎回。
毗耶寺
作者：田雯
朝代：清
体裁：七言绝句

徙倚三株佛院松，静听雨后讲时钟。无端县令知游寺，偏在夕阳山下逢。
水关行
作者：田雯
朝代：清
体裁：古风

水关发船如走马，伐鼓张旗坐其下。山光破碎天蔚蓝，石栅荦确崩湍泻。两行堤柳摇晴空，长条短叶花冥蒙。布帆无力欸乃发，疑在五湖三泖中。纷纷陌上扑朔走，上巳之前寒食后。村女髻插牵牛花，田父手擎桑落酒。翩跹年少挽双弓，氎衣猿臂射飞鸿。蚂蚁坟边杏花白，裂帛湖外斜阳红。
永宁吊许殿卿
作者：田雯
朝代：清
体裁：五言律诗

投荒许殿卿，两载此孤城。摇落红崖守，风流历下名。邢州白杨句，相送最多情。问是山东客，何由万里行。
永庆寺题壁二首·其一
作者：田雯
朝代：清
体裁：七言绝句

鹿苑花幢径已迷，残僧一二讲堂栖。磬声惊起群飞鸽，落在茶商屋上啼。
永庆寺题壁二首·其二
作者：田雯
朝代：清
体裁：七言绝句

燕麦兔葵落日间，老年重到旧禅关。空怜佛子三唐鼎，豕腹龙头翡翠斑。
汉张释之墓
作者：田雯
朝代：清
体裁：七言绝句

赭阳酒肆住多时，惆怅春风客自知。来拜城南司隶墓，前途重到睪繇祠。
江湖
作者：田雯
朝代：清
体裁：七言绝句

底事名衔百不同，班行挂籍赘疣中。纵然高阁江湖上，也是江湖一长翁。
江神庙
作者：田雯
朝代：清
体裁：五言律诗

野庙当江口，江船系不开。昏灯悬白昼，断戟卧青苔。高浪连崖动，神鸦扑树来。鸣锣集估客，日暮祭风回。
沅州
作者：田雯
朝代：清
体裁：七言绝句

江西桥上市烟稠，吹笛迎神夜未休。为作楚南风俗记，火雅竹祖是巫州。
河亭独坐
作者：田雯
朝代：清
体裁：七言律诗

笠大亭子河之湄，上架竹竿下茅茨。一声两声鸟不住，千片万片云来时。少女风前雨细细，孤舟横处烟垂垂。春衣微冷我归去，何处牧笛空中吹。
河内县
作者：田雯
朝代：清
体裁：七言绝句

筠篁丛绿菜花稠，溪上人家架小楼。一路春风清化镇，酒帘药圃是怀州。
河村杂咏五首·其一
作者：田雯
朝代：清
体裁：七言绝句

长河春日涨春水，两岸红桃无数花。厌次城连三十里，东方曼倩是邻家。
河村杂咏五首·其三
作者：田雯
朝代：清
体裁：七言绝句

十五年中人不见，受风桑下自披襟。刘生较尔太多事，浪作雪车冰柱吟。
河村杂咏五首·其二
作者：田雯
朝代：清
体裁：七言绝句

漫向东家乞鼠姑，名花瑶草费功夫。春分流水柴门外，满种垂杨十万株。
河村杂咏五首·其五
作者：田雯
朝代：清
体裁：七言绝句

腹量松术真堪笑，满径蓬蒿似不宜。独有东陵种瓜者，风流儒雅是吾师。
河村杂咏五首·其四
作者：田雯
朝代：清
体裁：七言绝句

葛衫席帽自荒唐，箕踞科头亦不妨。无那关门谢来客，老人怕着新衣裳。
河洑山新息侯祠
作者：田雯
朝代：清
体裁：七言律诗

古屋昏灯矍铄翁，崔婆村井庙门通。断碑疑是边陲柱，坏像仍矜顾盼雄。夕照烟浮鸦背黑，野塘香送藕花红。土人莫荐新菰米，恐与当年薏苡同。
油灯
作者：田雯
朝代：清
体裁：七言绝句

三更寒漏不曾眠，一碗松肪且自煎。翻怪寇公庖匽里，邓州花烛费多钱。
泊舟吴门寄汪苕文·其一
作者：田雯
朝代：清
体裁：五言律诗

渺渺太湖水，遥遥光福山。梅花一万树，窈窕非人间。思与尧峰叟，扁舟数往还。烟峦七十二，坐啸听潺湲。
泊舟吴门寄汪苕文·其二
作者：田雯
朝代：清
体裁：五言律诗

闻说枫桥近，西郊有草堂。门连春水闭，径落野花香。楚客吹箫地，吴娃响屧廊。停桡吟望久，雨后夕阳黄。
泊舟芜湖
作者：田雯
朝代：清
体裁：七言律诗

蟂矶插江江水奔，老蟂截雾立江门。斜阳石壁鸠兹转，细雨帆竿鲁港昏。衔尾楼船沉铁锁，连宵渔火照枫村。津亭半夜寒潮上，旅思劳薪不可论。
泰安道中
作者：田雯
朝代：清
体裁：五言律诗

岭背行人少，秋声塞雁随。蓼红溪转处，山黑雨来时。崖树悬羊枣，村田络兔丝。邮亭十馀里，投憩夕阳迟。
洗象行
作者：田雯
朝代：清
体裁：古风

玉河之水流汤汤，柳阴夹岸垂方塘。张旗伐鼓传洗象，一时观者如堵墙。御房厮养二十四，天家此物来何方。蛮奴逐队踞其背，缠身赤罽神飞扬。垂鼻辚輑森开张，鼋鼍窟宅不可当。排浪凌潮恣出没，上下纵横风雨翔。自昔开边收象郡，日南之贡通遐荒。越裳翡翠与俱入，两阶立仗何堂堂。汉室昆明几万里，苞茅阻绝无王章。此物日糜大官粟，椎牛饮马空悲伤。鼓吹忽歇人声寂，水关一闭风苍凉。
洧川县
作者：田雯
朝代：清
体裁：七言绝句

孤城十里一川斜，零鸟村深有数家。士女不来无芍药，牛栏豚栅蜀葵花。
洪泽湖大风雨歌
作者：田雯
朝代：清
体裁：古风

沛沛磕磕洪泽湖，荒荒纳纳龙所都。十六巨鳌戴地底，老蛟波面行头颅。太乙阴精不解事，弄此伎俩狂且迂。四海之外复四海，禹益撰著言非诬。何不移住扶桑窟，偏安盆沼徒区区。胎簪岩腹一勺耳，七十二派群相呼。尾大不掉势东泻，如奔万马长驰驱。岁当丙子祀桐柏，旌旗十道唐邓衢。入庙拜宣天子诏，道士伐鼓吹笙竽。神䫉白晢踞高榻，赭袍皂幞卷髭须。旁列水官拥水卒，身材生硬形骸粗。剪纸招神酹以酒，次及两厢东西隅。我来淮南似旧识，河梁本与新交殊。老子峰头日将落，潋滟晴色红霞铺。拄颊清吟恣眺望，几行垂柳鸣千乌。黑云崩坏西风起，五神车下鞭石趋。譬彼将军拔赵帜，怒飙鏖战蚩尤符。浪鼓滂硠茅屋破，渴虹饮盎飞天吴。奋隆拔地雨大作，天漏曾不停须臾。虾蟆登床狐昼语，阳侯作意吓腐儒。长庲谁其锸□㸡，荆山潼沱事有无。杞人抱忧胡为乎，苍水使者多良图。郎顗不用生嗟吁，王褒九怀空呜呜。噫嘻王褒九怀空呜呜，汉代陈登真丈夫。
济南分题十六首 其一 鲍山拜叔牙墓
作者：田雯
朝代：清
体裁：古风

䆗窱松路深，迢递成孤往。雨湿乌角巾，花沾红藤杖。遗迹不可寻，但听樵歌响。
济南分题十六首 其七 韩仓访白雪楼遗迹
作者：田雯
朝代：清
体裁：古风

直过丁香湾，便入韩仓谷。谷口阒无人，鸟声媚幽独。萝花络长松，雨晴如膏沐。
济南分题十六首 其三 柳絮泉访李易安故宅
作者：田雯
朝代：清
体裁：古风

跳波溅客衣，演漾回塘路。清照昔年人，门外垂杨树。沙禽一只飞，独向前洲去。
济南分题十六首 其九 四风闸访辛稼轩旧居
作者：田雯
朝代：清
体裁：古风

药栏围竹屿，石泉逗山脚。风流不可攀，谁结一丘壑。斜阳甸柳庄，长歌自深酌。
济南分题十六首 其二 由黄桑院步至扁鹊祠晚登㟙山
作者：田雯
朝代：清
体裁：古风

系马策短筇，投憩黄桑院。不见采药人，荦确石路转。初夏天气晴，磔磔鸟声变。
济南分题十六首 其五 莱庄观边华泉墓碑
作者：田雯
朝代：清
体裁：古风

溪风吹野棠，乱落花如雪。惆怅青林间，浅山埋片碣。晚天净无云，万峰一明月。
济南分题十六首 其八 柳沟拜沧溟墓
作者：田雯
朝代：清
体裁：古风

鞍山平如屋，瓢峰插其傍。十里茶臼河，野水流泱泱。拄杖步空林，松风吹衣裳。
济南分题十六首 其六 自锦绣川寻芍药至水枝庵僧房茶话
作者：田雯
朝代：清
体裁：古风

泉放竹间溜，岚浮溪上岑。婪尾一川花，清磬招提深。明灭落霞飞，俯卬生远心。
济南分题十六首 其十 许殿卿书楼在芙蓉泉西
作者：田雯
朝代：清
体裁：古风

晴霞飞不断，湖水含泓澄。一丛白菡萏，无数红蜻蜓。我爱许长史，诗思何泠泠。
济南分题十六首 其十一 杜康泉上酒楼
作者：田雯
朝代：清
体裁：古风

波绿乱峰青，蹑屐夕烟飏。帘引燕子飞，雨过辛�放。水边醉易醒，花落风潭上。
济南分题十六首 其十三 水面亭南谒薛文清王文成二先生祠
作者：田雯
朝代：清
体裁：古风

小溪架略彴，亭榭如村坞。箖箊数百竿，绿箨战风雨。裴回未逢人，停策望远浦。
济南分题十六首 其十二 北渚亭拜曾南丰先生像
作者：田雯
朝代：清
体裁：古风

云髻攒远岫，荒祠抱清湾。舴艋隔浦停，鸬鹚当我还。万顷藕花风，收之襟带间。
济南分题十六首 其十五 晚坐来鹤桥听道士弹琴
作者：田雯
朝代：清
体裁：古风

喷薄历山根，远注自王屋。琴声和泉声，清响满空谷。千载无赏音，山鸦鸣灌木。
济南分题十六首 其十六 渴马厓閒步寻花
作者：田雯
朝代：清
体裁：古风

千尺渴马厓，三□鸭王口。微雨衣半湿，时已寒食后。暮投川上村，红桃间绿柳。
济南分题十六首 其十四 历下亭李北海杜子美宴集题诗处
作者：田雯
朝代：清
体裁：古风

修竹不受暑，清风几席前。鸥鹭既容与，草树复芊眠。栗留两三声，何人恣流连。
济南分题十六首 其四 城东五里小清河南岸拜闵子骞墓
作者：田雯
朝代：清
体裁：古风

菰芦花未吐，菱荷叶已香。日夕下山椒，归鸦乱回翔。石桴在溪侧，无风响白杨。
济南病中迟惠元龙不至却寄二首·其一
作者：田雯
朝代：清
体裁：七言绝句

閒亭风月不多宽，村笛山歌酒味酸。何似濯缨湖畔好，桃花万树待君看。
济南病中迟惠元龙不至却寄二首·其二
作者：田雯
朝代：清
体裁：七言绝句

柳黄水绿乱峰青，白雪楼边历下亭。扑地飞花寒食近，同君一哭李沧溟。
济渎庙池上·其一
作者：田雯
朝代：清
体裁：七言律诗

泉源王屋山中出，古庙灵祗自可凭。门壁丹青吴道子，殿碑名氏佛图澄。几群白鹤风前舞，一带红霞树上蒸。历代祠官修祀事，洁清无用辨淄渑。
济渎庙池上·其二
作者：田雯
朝代：清
体裁：七言律诗

双池北面倚岩阿，池上飞飞浴鸟过。松已百年犹自长，水行千里总无波。隔邻况是名园好，自昔曾闻药草多。便欲停车十日住，高吟孺子濯缨歌。
浣纱行观剧
作者：田雯
朝代：清
体裁：古风

柳花羃羃春风柔，法曲妙舞扬清讴。梨园小部锦缠头，红牙按板弹箜篌。浣纱女儿年十六，君王之侧颜如玉。朝随锦帆泾上行，暮入馆娃宫里宿。铁甲水犀徒纷纷，夫椒臣妾属何人。会稽遗币有太宰，东门抉眼无将军。鞭楚伐齐不归老，鞅鞅少主江干道。空嗟伯嚭是佞臣，浪托鲍君盟旧好。倒行逆施多欷歔，白首英雄悲远途。西施亦悔倾城色，不隐萝村嫁入吴。吴越春秋事如此，曲终酒散悲何已。秦庭痛哭申包胥，五湖高蹈鸱夷子。
浮丘峰
作者：田雯
朝代：清
体裁：七言绝句

洞府周天入渺冥，一峰坐对万峰青。御风已自升仙去，遗落人间相鹤经。
海棠八绝句·其一
作者：田雯
朝代：清
体裁：七言绝句

花朝过了无乾日，寒食风多绝可怜。独有今宵好佳景，不晴不雨海棠天。
海棠八绝句·其七
作者：田雯
朝代：清
体裁：七言绝句

小臣牍奏玉皇前，花盛如人正少年。烂漫从今不凋谢，朱颜长驻酒杯边。
海棠八绝句·其三
作者：田雯
朝代：清
体裁：七言绝句

斜插一枝乌帽檐，纷纷数片落书签。多情燕子趁人舞，解事香醪如蜜甜。
海棠八绝句·其二
作者：田雯
朝代：清
体裁：七言绝句

今日狂夫分外狂，爱花便死亦何妨。自逃禅后无他好，一事关心是海棠。
海棠八绝句·其五
作者：田雯
朝代：清
体裁：七言绝句

低回往事泪沾襟，曲录眠床日苦吟。忽遇海棠如快友，一番痛饮话知音。
海棠八绝句·其八
作者：田雯
朝代：清
体裁：七言绝句

倩谁为借护花幡，误损红芳柳氏园。安得移来长伴我，山姜屋角读书轩。
海棠八绝句·其六
作者：田雯
朝代：清
体裁：七言绝句

只宜清坐弄滂葩，高烛红妆一抺霞。急管繁弦须住手，莫教唐突海棠花。
海棠八绝句·其四
作者：田雯
朝代：清
体裁：七言绝句

心情冷淡久成灰，强到花边醉一回。多谢海棠解怜我，株株争为老夫开。
海陵人家园亭
作者：田雯
朝代：清
体裁：七言律诗

名园一曲抱烟津，月观风亭次第陈。小径恰逢苍水使，奇花疑有主林神。海门暗送霞侵户，隋苑平连柳曲尘。看竹偶来空怅望，西风水调一番新。
涿州城南
作者：田雯
朝代：清
体裁：五言律诗

揖别西山去，南归近故乡。白沟寒淰淰，独鹿势苍苍。败叶埋村碣，饥鹰扑猎场。塞云西北起，偃盖似楼桑。
淘井辞
作者：田雯
朝代：清
体裁：古风

汲少井水清，汲多井水浑，我欲汲之愁空眢。井师立脱犊鼻裈，铁锸竹戽手自扪。朝煮豆粥夕灌园，老农汲长耻绠短。荷蓑独立井栏晚，斜阳在树一鸿远。
淘金谣
作者：田雯
朝代：清
体裁：古风

淘金户，户户无宁居。背上都卢，西走巴渝。巴渝田可耕，依山盖屋。孲�两儿女，秃速一黄犊。苛政十倍横索官钱，先卖黄犊后鬻儿女。不如巫州归去。涕泪涟涟，踉跄入籍，淘金犹故。楚山高兮沅江深，猺村无路。
淮上咏古八首·其一
作者：田雯
朝代：清
体裁：七言绝句

满地斜阳瑟瑟波，人传此地是甘罗。土墙留得空城在，十里寒芦宿雁多。
淮上咏古八首·其七
作者：田雯
朝代：清
体裁：七言绝句

客思纷纷落叶多，玉台寂寞废吟哦。秋深新咏添如许，试问徐家小宝摩。
淮上咏古八首·其三
作者：田雯
朝代：清
体裁：七言绝句

淮北天连衰草秋，射陂云上楚山头。欲寻枚叔家何处，鸦黑枫红水怒流。
淮上咏古八首·其二
作者：田雯
朝代：清
体裁：七言绝句

野日荒祠迹已陈，棠梨泾口水粼粼。哀鸿亦洒王孙泪，洴澼何曾遇妇人。
淮上咏古八首·其五
作者：田雯
朝代：清
体裁：七言绝句

蒿酒胜于曲米春，买来湖蟹大如轮。南烹但饱獐牙米，此地还逢说饼人。
淮上咏古八首·其八
作者：田雯
朝代：清
体裁：七言绝句

捉鼻狂吟湖上游，经春花鸟已深愁。残星长笛秋风老，交付诗人赵倚楼。
淮上咏古八首·其六
作者：田雯
朝代：清
体裁：七言绝句

湖舍凄清晚菊残，萧郎憔悴不胜寒。人家茅屋沉秋水，打鼓应愁骑栋难。
淮上咏古八首·其四
作者：田雯
朝代：清
体裁：七言绝句

有酒如淮莫辞醉，拚倾三百浅深杯。昨朝荡桨青莲浦，今上伯伦台上来。
淮井
作者：田雯
朝代：清
体裁：古风

朝至胎簪麓，午登胎簪巅。车马与卒徒，暂留淮井前。其水深尺馀，其下通潜渊。踰此汇众流，漰渀成长川。千盖众峰云，忽落巾帻边。更有幽嵓花，吹来风自便。风声与水声，濏濏复溅溅。披衣坐井栏，我怀良惬然。
清凉寺双桧歌
作者：田雯
朝代：清

清凉破寺古佛国，中有双桧幽可探。癸酉九月念六日，厌次老子来城南。初出城门霜信冷，沙土数尺堆峰岚。忽闻午钟蒲牢吼，山门赤脚头陀参。维摩庭院十笏地，狮子倒座罗什憨。亭亭二本东西立，西者兑女东震男。秦灰汉垒几千载，铁皮虬干何眈眈。一如巫支锁波底，太阴黑入蛟龙潭。一如晋鄙遭朱亥，右肩偏袒毛毵毵。一则根生丑妇瘿，一则枝缩瓮茧蚕。雷雨垂空磹走，脂泽伏窟豨苓甘。夕春在瓦西风起，铃铎乍响天蔚蓝。须臾淮阴拔赵帜，井陉战士旌旗酣。又如蚩尤排奇阵，鬼兵十万横长锬。下有艾纳大如掌，石床花扫飞钵昙，四溟山人何为者，诗篇曾不一咀含。我今留连不肯去，韦偃莫绘心馋贪。安得移锸山？屋，两手一日摩挲三。乾竺先生视之笑，扪虱且与残僧谈。暮归乌尾讹楼角，寒厅弥勒眠同龛。
清凉寺双桧歌
作者：田雯
朝代：清
体裁：古风

清凉破寺古佛国，中有双桧幽可探。癸酉九月念六日，厌次老子来城南。初出城门霜信冷，沙土数尺堆峰岚。忽闻午钟蒲牢吼，山门赤脚头陀参。维摩庭院十笏地，狮子倒座罗什憨。亭亭二本东西立，西者兑女东震男。秦灰汉垒几千载，铁皮虬干何耽耽。一如巫支锁波底，太阴黑入蛟龙潭。一如晋鄙遭朱亥，右肩偏袒毛毵毵。一则根生丑妇瘿，一则枝缩瓮茧蚕。雷雨垂空䃱磹走，脂泽伏窟豨苓甘。夕春在瓦西风起，铃铎乍响天蔚蓝。须臾淮阴拔赵帜，井陉战士旌旗酣。又如蚩尤排奇阵，鬼兵十万横长锬。下有艾纳大如掌，石床花扫飞钵昙。四溟山人何为者，诗篇曾不一咀含。我今留连不肯去，韦偃莫绘心馋贪。安得移锸山姜屋，两手一日摩挲三。乾竺先生视之笑，扪虱且与残僧谈。暮归乌尾讹楼角，寒厅弥勒眠同龛。
清凉山远眺·其一
作者：田雯
朝代：清
体裁：五言律诗

游屐今年懒，荒山胜事徂。莺花景阳井，风雨莫愁湖。流水长干曲，垂杨野寺孤。六朝存旧迹，惆怅蹋春芜。
清凉山远眺·其二
作者：田雯
朝代：清
体裁：五言律诗

异代繁华地，江潮打石城。层岚动牛首，疏磬落鸡鸣。野笛梅花曲，春风燕子情。清凉山脚路，且信马蹄行。
清明
作者：田雯
朝代：清
体裁：七言绝句

虾蟆泉上放风筝，白发城南少此行。闭户孤斟婪尾酒，今朝六十一清明。
清明雪
作者：田雯
朝代：清
体裁：七言绝句

滕六今年大无赖，春风花信兴蹒跚。羊孚不用多饶舌，向火垂帘准备寒。
清晖阁听雨·其一
作者：田雯
朝代：清
体裁：五言律诗

独坐清晖阁，层层向碧岑。当窗松四面，垒石树中心。有鹤凌风舞，何人抱膝吟。一雷送凉雨，为我涤尘襟。
清晖阁听雨·其二
作者：田雯
朝代：清
体裁：五言律诗

袅袅垂杨岸，微微少女风。鱼游萍叶上，鸟入瀑声中。岚气浮皆白，榴花湿更红。苏门隔半里，向晚挂蜺虹。
清河县
作者：田雯
朝代：清
体裁：五言律诗

白浪奔清口，红霞接海天。哀伤孤雁叫，安檼老蛟眠。沟洫垂功日，宣房下诏年。不知穿蚁穴，何以算缗钱。
清渊大宁寺
作者：田雯
朝代：清
体裁：五言律诗

溪东二三里，高塔峙如山。寺在水涯上，鸟鸣僧榻间。寒光摇舍利，清梵出层峦。雁浦鱼床路，行行冒雨还。
清溪后洞·其一
作者：田雯
朝代：清
体裁：五言律诗

雪消山半出，风软日全晴。寺径野桥断，溪门春水生。看松青有态，入洞黑还明。濡墨眉山老，高题石壁名。
清溪后洞·其二
作者：田雯
朝代：清
体裁：五言律诗

一声清磬发，何处又禅关。僧自巢峰顶，猿来挂树间。寻梅到西涧，担酒上南山。茗艼方归去，分携落照还。
清溪行
作者：田雯
朝代：清

万壑松鸣滕六开，旌旗风卷清溪隈。军门击鼓三通歇，番蛮一队西南来。毳幛两旁森刀戟，俯首不动如衔枚。中拥双鬟好妆束，花钿宝衱黄金钗。欲前不前半遮面，一词未毕肝肠摧。雍门之琴子野笛，杜鹃啼血何悲哀。自言丈夫土酋长，身手长健多䯱䰄。岁在敦牂遘祸乱，天狗堕地声如雷。须臾覆巢无完卵，吁嗟一旦成劫灰。智伯之头作饮哭，客有豫让胡为哉。窜伏僰箐经五载，遗孤那忍遭狼豺。天阍夜叫山川走，秦庭昼哭神鬼咍。叛儿莫使杀留后，孱躯蚤愿荒烟埋。使者听之三叹息，泪洒白骨生青苔。麾下甲士目眦裂，磨刀霍霍争喧豗。明日惊传仗节死，贞魂何处空徘徊。环佩月明招不得，酹以村酒倾樽罍。清溪岸上雪一尺，梅花吹落山皑皑。洞口幽禽太无赖，冲风弄响毛毰毸。我今作歌纪其事，山？潦倒非诗才。
清溪行
作者：田雯
朝代：清
体裁：古风

万壑松鸣滕六开，旌旗风捲清溪隈。军门击鼓三通歇，番蛮一队西南来。毳幛两旁森刀戟，頫首不动如衔枚。中拥双鬟好妆束，花钿宝衱黄金钗。欲前不前半遮面，一词未毕肝肠摧。雍门之琴子野笛，杜鹃啼血何悲哀。自言丈夫土酋长，身手长健多䯱䰄。岁在敦牂遘祸乱，天狗堕地声如雷。须臾覆巢无完卵，吁嗟一旦成劫灰。智伯之头作饮器，客有豫让胡为哉。窜伏僰箐经五载，遗孤那忍遭狼豺。天阍夜叫山川走，秦庭昼哭神鬼咍。叛儿莫使杀留后，孱躯蚤愿荒烟埋。使者听之三叹息，泪洒白骨生青苔。麾下甲士目眦裂，磨刀霍霍争喧豗。明日惊传仗节死，贞魂何处空徘徊。环佩月明招不得，酹以村酒倾樽罍。清溪岸上雪一尺，山花吹落白皑皑。洞口幽禽太无赖，冲风弄响毛毰毸。我今作歌纪其事，山䕬潦倒非诗才。
渡扬子江
作者：田雯
朝代：清
体裁：七言绝句

峭帆落日大江流，铁瓮城边叶叶舟。遥望三山如有约，风涛十里不知愁。
渡黄河
作者：田雯
朝代：清
体裁：七言绝句

篙师狐尾不闻歌，旗脚风斜十里过。津鼓鼕鼕声未绝，一帆落日渡黄河。
温子升碑
作者：田雯
朝代：清
体裁：七言绝句

幼妇新辞各擅场，参军开府两相当。北人不让南来客，邺下韩陵片石彊。
湖上
作者：田雯
朝代：清
体裁：五言律诗

湖上沉吟立，春阴柳半遮。烟波经雨阔，衣带受风斜。閒拄红藤杖，看栽白藕花。欲寻北渚去，前浦路三叉。
湖上书所见
作者：田雯
朝代：清
体裁：古风

天光动摇湖光破，人行湖曲蚁旋磨。斜阳官柳可怜生，黄鹂无语燕子坐。十里东堤又西堤，五里深溪复浅溪。宝马蹋莎金匼匝，秧田行水木駃騠。
湖堤十绝句·其一
作者：田雯
朝代：清
体裁：七言绝句

二月淮南春事无，马蹄不惜蹋寒芜。可怜杏白饧香日，风雨潇潇叫鹧鸪。
湖堤十绝句·其七
作者：田雯
朝代：清
体裁：七言绝句

落日芜城一抹霞，竹西水调乱昏鸦。樊川不作扬州梦，孤负唐昌玉蕊花。
湖堤十绝句·其三
作者：田雯
朝代：清
体裁：七言绝句

卢家风物那堪论，漠漠湖光断客魂。沙鸟一行弄烟雨，不知何处莫愁村。
湖堤十绝句·其九
作者：田雯
朝代：清
体裁：七言绝句

张旗打鼓放江船，负弩人来忆往年。莫怪一番花寂寞，春深老柳不吹绵。
湖堤十绝句·其二
作者：田雯
朝代：清
体裁：七言绝句

汉水春风唱柘枝，大堤一曲写乌丝。今番应笑无佳句，合付孙郎仗下儿。
湖堤十绝句·其五
作者：田雯
朝代：清
体裁：七言绝句

昨趁夕阳芳草归，鞭丝帽影雨霏微。可堪三月春风老，到处桃花燕子飞。
湖堤十绝句·其八
作者：田雯
朝代：清
体裁：七言绝句

重到淮南少拍张，牵船岸上亦无妨。分明半笏维摩室，只少天花作道场。
湖堤十绝句·其六
作者：田雯
朝代：清
体裁：七言绝句

棱棱堤作双眉绿，瑟瑟波如一镜明。片片辛�惜花尽，朝朝布谷喜春晴。
湖堤十绝句·其十
作者：田雯
朝代：清
体裁：七言绝句

客愁还藉诗排遣，往事都从梦破除。何逊清吟狂态作，樽前沈范两尚书。
湖堤十绝句·其四
作者：田雯
朝代：清
体裁：七言绝句

垂柳贪眠傍水涯，小红桥外路三叉。湖村村畔多游女，日暮溪头弄菜花。
湖堤又十绝句·其一
作者：田雯
朝代：清
体裁：七言绝句

食法严龟太琐细，天教馋口养粗才。长须解办花前酌，买得芦芽蛤蜊来。
湖堤又十绝句·其七
作者：田雯
朝代：清
体裁：七言绝句

便欲结茅湖上住，屋旁鸭嘴小渔船。惯掺思话纤腰鼓，不费君平卜卦钱。
湖堤又十绝句·其三
作者：田雯
朝代：清
体裁：七言绝句

一局丁东入夜阑，三条蜡泪玉虫残。此行不比羊元保，愿作宣城太守官。
湖堤又十绝句·其九
作者：田雯
朝代：清
体裁：七言绝句

渺渺鸿陂白练铺，芋魁豆饭野风呼。它时两鹄歌声歇，似得浮山一格无。
湖堤又十绝句·其二
作者：田雯
朝代：清
体裁：七言绝句

罗含宅废情无赖，王粲楼荒魂黯销。未卜梁鸿何处住，绿槐深巷是皋桥。
湖堤又十绝句·其五
作者：田雯
朝代：清
体裁：七言绝句

绝少当垆买酒钱，孤村小肆麦风前。故人为解相如渴，汲尽春申涧底泉。
湖堤又十绝句·其八
作者：田雯
朝代：清
体裁：七言绝句

诗思刁骚爨下琴，短吟弹出又长吟。十三徽碎钟期少，不向人间更铸金。
湖堤又十绝句·其六
作者：田雯
朝代：清
体裁：七言绝句

病马龙钟似瘠竹，短鬣那复森开张。杜陵野老作浪语，苦试明年春草长。
湖堤又十绝句·其十
作者：田雯
朝代：清
体裁：七言绝句

沿溪鸦髻数儿童，倒接䍦来指老翁。休唱白鞮矜醉态，须教拍手笑山公。
湖堤又十绝句·其四
作者：田雯
朝代：清
体裁：七言绝句

老夫多痒倩谁爬，鸿爪留痕病转加。閒读汉书过戊夜，神仙不到蔡经家。
湖堤后十绝句·其一
作者：田雯
朝代：清
体裁：七言绝句

一间草屋筕篖扉，鸬鹚相狎来依依。移家已上桃花岸，更有鸬鹚无数飞。
湖堤后十绝句·其七
作者：田雯
朝代：清
体裁：七言绝句

湖边芍药二三种，白糁红酣山寺开。料得无人相谑赠，僧雏折献水神来。
湖堤后十绝句·其三
作者：田雯
朝代：清
体裁：七言绝句

朝朝暮暮浪花中，閒立沙头水勃公。不分鸳鸯菱叶上，奢云艳雨浴衣红。
湖堤后十绝句·其九
作者：田雯
朝代：清
体裁：七言绝句

枇杷颗颗黄将尽，桑椹离离鸟啄残。可笑多情白翎雀，满身烟雨恋江干。
湖堤后十绝句·其二
作者：田雯
朝代：清
体裁：七言绝句

大堤荦确小堤平，狡狯春风故故生。谢絮沈钱填马路，蜂须蝶粉碍人行。
湖堤后十绝句·其五
作者：田雯
朝代：清
体裁：七言绝句

衣叠苔钱将入夏，钗分燕尾已过春。莺梭一段烟丝缕，织作蕉衫付酒人。
湖堤后十绝句·其八
作者：田雯
朝代：清
体裁：七言绝句

柳接隋家帝子栽，长条尽作马挝材。黄鹂应是精灵使，勾引双柑斗酒来。
湖堤后十绝句·其六
作者：田雯
朝代：清
体裁：七言绝句

四月八日佛生日，野色湖光妙谛参。几啭栗留代清磬，一枝麦穗当优昙。
湖堤后十绝句·其十
作者：田雯
朝代：清
体裁：七言绝句

憔悴江潭落照斜，子山多病未还家。愁听小谢轻埃雨，半湿新桐抱凤花。
湖堤后十绝句·其四
作者：田雯
朝代：清
体裁：七言绝句

烟中艇子柳边楼，消得愁人几许愁。唯有一条袁浦上，酒家帘影落春流。
湖舍
作者：田雯
朝代：清
体裁：七言律诗

空濛烟水湖边住，草屋三间竹树围。网集柳阴捕鱼去，棹移人影采莲归。登楼华鹊诸峰合，冲雨鸬鹚逐队飞。漠漠长天如画里，令人却忆米元晖。
潕溪水灾谣
作者：田雯
朝代：清
体裁：古风

一横木，两白鹤。黄平水怪，十丈强风骇浪作。伐茅编屋，斤竹架楼。妇子睡未醒，载沉载浮。东家无归魂，西家一丁存。昨日派夫催租官牒，勾去老蛟不得吞。妇子诉耶，河伯怒耶。使君来，斗米千钱，呼吁不足。何能斤竹架重楼，暂尔伐茅编矮屋。
潞王坟
作者：田雯
朝代：清
体裁：七言绝句

石马荒凉草径斜，残僧一二少人家。陵园今作山腰寺，落地斑斑雨后花。
澧州
作者：田雯
朝代：清
体裁：五言律诗

鸭嘴一舡轻，徐徐鼓枻行。山闻黔地险，水爱楚江清。小雨孤篷叠，新蝉两岸鸣。村疏山缺处，遥见澧州城。
濠梁古寺歌
作者：田雯
朝代：清
体裁：古风

濠梁古寺城北隅，杨花李花三五株。殿瓦昔耶啄鸟雀，墙阴丛棘奔鼪鼯。一僧头白老宫监，当门拄杖随两雏。开元天宝纵谈柄，偏袒右肩如操觚。堂上飒飒毛发动，风雷拔地神鬼呼。面颊七十二黑子，红罗衣下青珊瑚。云是滁阳旧遗像，铁冠指说常人殊。王者不死今已死，千载英雄悲寄奴。二百七十馀年事，嬴颠刘蹶长嗟吁。江淮楚泗皆战地，钟山虎踞称留都。再传靖难戎马作，金川之役胡为乎。洪熙宣德实令主，西汉文景言非诬。二正徼倖国未丧，世庙神庙无良图。自熹至怀势莫救，社稷遂不延斯须。大事轻掷阉寺手，王汪刘魏刑馀徒。夺门议礼总多事，三案藤葛何其愚。高煦宸濠不足怪，强燕自昔贻规模。孰谓东林无君子，激成党祸真腐儒。我观遗像增太息，陈迹凭吊行春芜。胜国史材岂易得，今之作者谁董狐。倒垂马挝上马去，落花扑地沾泥途。一路风吹袷衣冷，夕舂在树鸣毕逋。
濠梁道上遣怀
作者：田雯
朝代：清
体裁：七言律诗

野店柴门傍树阴，携家投憩日初沉。小儿谑作吴侬语，老妇讥为楚相吟。榴艳色如红靺鞨，酒香名是蜜林禽。相看易下邮亭泪，莫话关河老病侵。
炙輠辞
作者：田雯
朝代：清
体裁：古风

智不若樗里子，才不如淳于髡。炙輠乾，我何云。
牛宫辞
作者：田雯
朝代：清
体裁：古风

日将夕，牛来归，水莎饭牛牛不饥。黄昏牛卧蝙蝠飞，雨湿牛栏生箘衣。新筑牛宫添两扉，丈十加五土墙围。老牸秃速小犊肥，浮鼻过溪鸦鸣柳，挂书牛角一癯叟。
牛首山放歌
作者：田雯
朝代：清
体裁：古风

老犍骨瘦不服箱，小犊肉肥如虎强。丛首曳尾日抵触，两角对列森开张。商飙馆接段石冈，鞭箠不动势莫当。老聃骑去数千载，庖丁善解来何方。戴嵩画此神扬扬，纷纷大小成低昂。我观兹牛住二日，天阙放眼穷八荒。还思弃彼众觳觫，凭风跨鹤摩青苍。
牧牛词
作者：田雯
朝代：清

日将暮，牛来归。扣角弄笛牛不饥，稚子跨背叟候扉。黄昏牛卧蝙蝠飞，雨湿牛栏生䇹衣。老牸秃速小犊肥，八口之家凭尔为。官府催钱议卖犊，与其卖犊宁拆屋。
猪婆龙
作者：田雯
朝代：清
体裁：古风

偶犯垂堂戒，舣舟寒港曲。奔岸高于山，削壁平如屋。夜漏支四更，一声震地轴。轰电卷蜺虹，猛兽啸林麓。石崩成沸渊，沙溃为深谷。江豚鼓鬣游，千百相抵触。几使舟中人，尽作新鬼哭。天明诘三老，宛似冻龟缩。云是猪婆龙，久于泥中伏。往昔用兵时，旌旗飞万斛。曾此婴其锋，俄顷遭溺覆。闻之空叹息，蠢狶谁所蓄。岂同辽豕白，不堪孙弘牧。世有屠龙手，慎勿逞狂毒。篷窗为此辞，波面飘滕六。
玉泉
作者：田雯
朝代：清
体裁：七言律诗

玉泉蜡屐远相寻，谷口渐闻流水音。云起直笼山四面，瀑飞倒泻树中心。稻畦甲坼春前雨，菱沼声浮水面禽。高唱沧浪一搔首，诸峰缥缈碧烟侵。
王屋山歌
作者：田雯
朝代：清
体裁：古风

王屋之山山不孤，峰峦秀矗群山无。山椒濦沦疏地肺，潜伏岩腹如跳珠。吹散济渎天井溢，千里万里溟渤趋。其源既接流不浊，泥沙六斗胡为乎。庙前老松耸千尺，苕苕孤上同清癯。山高水澄两奇绝，树木暄萋冬不枯。黄精药苗松火煮，中有羽客栖方壶。周回清虚洞天阔，陶君真诰言语粗。我家住在济水尾，持节祀渎神鬼俱。孟门太行到眼底，向城轵关徒区区。卢仝不作岑参死，更有何人来清娱。日暮凭衿自吟赏，泉声不断山禽呼。
王氏园亭在百门泉南岸
作者：田雯
朝代：清
体裁：七言绝句

茶铛药灶读书堂，上下林峦曲抱塘。倘许平分三亩宅，多栽竹子种垂杨。
王浮梁殉节诗
作者：田雯
朝代：清
体裁：五言排律

小县弹丸地，仓黄苦用兵。庙堂策上将，臣节见儒生。白羽驰军垒，青山卷义旌。天空烽燧断，秋老鹳鹅鸣。骂贼宁甘辱，捐身岂为名。孤魂还激烈，群盗莫纵横。雨过江烟涨，村深鬼火明。诗书终不愧，何必涕沾缨。
王秋史下第后久无书至作诗讯之
作者：田雯
朝代：清
体裁：七言律诗

款冬花放压寒云，灯火空斋倍忆君。狂态何妨嘲阮籍，科名谁解愧刘蕡。雪残山老沧溟宅，鬼泣鸱鸣扁鹊坟。几许诗篇新上卷，晴窗寄我一书裙。
琅琊山·其一
作者：田雯
朝代：清
体裁：五言律诗

琅琊昨夜雨，叠嶂生晴烟。瑟瑟菱溪石，沄沄庶子泉。药苗双叶吐，檀影半亭圆。理策贪山色，前行积翠边。
琅琊山·其三
作者：田雯
朝代：清
体裁：五言律诗

野花雨后放，流水到门旁。半里前山路，言寻九老堂。古杉如鹤立，新竹比人长。怀古重搔首，孤鸿下夕阳。
琅琊山·其二
作者：田雯
朝代：清
体裁：五言律诗

太守当春日，于兹号醉翁。庐陵人已去，清兴复谁同。碑记苔全没，梅花树一丛。留连解真赏，携酒小桥东。
琅琊山·其四
作者：田雯
朝代：清
体裁：五言律诗

太仆阳明子，风流思一攀。生徒来让水，书卷满丰山。雀斗檐花堕，蜗行壁粉斑。空祠馀落照，松下听潺湲。
瓜隐园杂诗九首·其一
作者：田雯
朝代：清
体裁：七言绝句

一双春鸟屋檐鸣，树杪风声似雨声。吾辈从来非解事，全凭鸠妇道阴晴。
瓜隐园杂诗九首·其七
作者：田雯
朝代：清
体裁：七言绝句

书斋近在庙门东，小学新颁例不同。芒屩葛巾摇羽扇，上堂长揖数村童。
瓜隐园杂诗九首·其三
作者：田雯
朝代：清
体裁：七言绝句

木蜜来禽谷雨后，黄瓜紫李春分前。一班都出园丁手，况有齐民要术篇。
瓜隐园杂诗九首·其九
作者：田雯
朝代：清
体裁：七言绝句

偶欲跨驴入城去，楝花风下立多时。遍询村口三叉路，林鸟潭鱼总不知。
瓜隐园杂诗九首·其二
作者：田雯
朝代：清
体裁：七言绝句

离骚句涩何能读，秋水篇长已久停。攘臂今朝展书卷，养鱼经与相牛经。
瓜隐园杂诗九首·其五
作者：田雯
朝代：清
体裁：七言绝句

轧轧鸦声水叶开，长须奴子驾船来。此番不为秋风起，网得鲈鱼少二腮。
瓜隐园杂诗九首·其八
作者：田雯
朝代：清
体裁：七言绝句

结束成围试一行，南村人斗北村彊。看来本是怀砖俗，宋鹊韩卢猎兔场。
瓜隐园杂诗九首·其六
作者：田雯
朝代：清
体裁：七言绝句

小妇三度报蚕眠，准备新丝浴夏天。自是吾村好光景，打门无吏横催钱。
瓜隐园杂诗九首·其四
作者：田雯
朝代：清
体裁：七言绝句

瓜圃宽长二亩馀，东陵野老较何如。绝奇觅得西洋种，皮色斑青蝌蚪书。
生儿·其一
作者：田雯
朝代：清
体裁：古风

半百年又六，龙钟不自量。婴疾非一种，况复久瘴乡。老矣玉川子，添丁讵所当。陶然万里外，汤饼罗酒浆。抱送谢孔释，箫竽赛竹王。面黧如木老，准丰两耳长。生于夜郎地，名汝以夜郎。
生儿·其二
作者：田雯
朝代：清
体裁：古风

小伶拨檀槽，殷勤擎玉卮。袅袅鸭蹠花，瓶中三两枝。堂上客莫喧，听余前致词。老蚌山姜男，云蓝小袖儿。计年十四五，是翁七十时。那见成名日，绕膝聊娱嬉。我友送书来，兼惠弄獐诗。冁笑搔白头，纷纷落鬓丝。
生日得卮字·其一
作者：田雯
朝代：清
体裁：七言律诗

榴开瓶插两三枝，取镜当窗照鬓丝。面骨峥嵘穷措大，形骸土木病容仪。看来富贵真无分，说到神仙亦可疑。水面蜻蜓花蕊蝶，红妆小婢递传卮。
生日得卮字·其二
作者：田雯
朝代：清
体裁：七言律诗

再向筵前进一卮，道衣乌帽坐题诗。枣花纂纂侵墙日，荷叶田田贴水时。四十一年人是梦，五三六籍我何师。不须更唱蓬莱曲，自作新篇付雪儿。
由京口归句曲
作者：田雯
朝代：清
体裁：五言律诗

鸣橹经旬久，看山策杖归。溪边黑蝴蝶，雨后白蔷薇。峰晓铜钲挂，江空铁瓮围。扬州一回首，却恋笋鱼肥。
由山后佛庵步至退谷寻水尽头
作者：田雯
朝代：清
体裁：古风

晨起忘盥栉，埋策山腰路。雨疏衣未湿，云薄峰还露。活活神泉涌，袅袅春华吐。忽闻山鸟鸣，磔格穿丛树。安得共飞翔，释此冥鸿慕。岩下亭榭幽，坐酌花深处。涧口逢渔人，欲泛桃源去。
由慈寿寺冒雨至摩诃庵僧房小憩
作者：田雯
朝代：清
体裁：古风

苔破屐痕浅，细泉溅曲径。向午雨未歇，风浣竹树净。雷奔西岭坼，烟湿东原瞑。空界禅房深，幽梵声相应。玉女窥花笑，苍虬覆瓶静。沉冥旨未谙，檐下一僧定。渐使性情逸，遂觉尘虑屏。遥礼孤峰云，天空自游泳。塔院广萝荫，馀霤偃松听。停策未拟还，泠然发清磬。
由石�抵黄湓二首·其一
作者：田雯
朝代：清
体裁：古风

两山相争高，流霞落天外。石发绿一握，涧草卷如虿。风雨日披薄，半腰分青霭。小鸟翠色佳，格磔出松籁。肆阅延清野，微飙吹衣带。
由石�抵黄湓二首·其二
作者：田雯
朝代：清
体裁：古风

绵濛亘数里，崿流分在掌。津逮亦纡连，烟寺遥相向。参差橘柚垂，深浅溪山上。沙鸨背人飞，竹鸡穿林响。寄栖可凭襟，遐思不周赏。
由般若寺寻梅溪
作者：田雯
朝代：清
体裁：五言律诗

半破峰前寺，僧房石竹花。昔年歌舞地，宫监两三家。槐古通深巷，山重失晚霞。梅溪何处是，淇上野烟斜。
甲戌除夕杂诗·其一
作者：田雯
朝代：清
体裁：七言律诗

平头六十历年华，老子陈人岁月赊。迬事悔从何处说，粗才衰向几人誇。婢嫌白傅诗篇少，客笑齐髡酒量加。二竖连朝暂辞去，寒厅坐赏款冬花。
甲戌除夕杂诗·其三
作者：田雯
朝代：清
体裁：七言律诗

鹿鹿经年莫策功，凌晨趍走惯匆匆。□棱便是安心法，绕指谁为强项翁。世路马牛呼觉美，王门竽瑟技全工。贪吟温树归鞭暮，饱看螭头夕照红。
甲戌除夕杂诗·其二
作者：田雯
朝代：清
体裁：七言律诗

土木形骸百不宜，入山高卧是何期。暮年生子愁黄口，尘面逢人指白髭。耻与上卿同拜跽，休翻新历数千支。昨宵祀灶空杯酒，无复迎神镜听辞。
甲戌除夕杂诗·其五
作者：田雯
朝代：清
体裁：七言律诗

回头羊胛事全虚，暮景飞腾定不如。岛瘦郊寒诗格下，浊贤清圣酒功疏。草堂资待春料理，杞国忧凭睡破除。乙亥明年逢本命，乞归稳钓鬲津渔。
甲戌除夕杂诗·其四
作者：田雯
朝代：清
体裁：七言律诗

深山车到烟霞窟，晴日风驱燕雀群。洛下谁为真理学，关西忽讶旧将军。波臣惊顾旌旗出，雁户欢传雨露分。大雅典型悲宿草，新恩赐筑北邙坟。
留春曲
作者：田雯
朝代：清
体裁：古风

老柳无力绵飞下，莺坐绿阴如僦舍。百劳饶舌春相嘲，何人可驻流年者。桃脂杏粉馀残妆，蝶翅蜂须谁主张。箕毕不灵少风雨，甲子再周花命长。
病
作者：田雯
朝代：清
体裁：五言律诗

自昔春无赖，今年病不斟。敌愁身那健，试药老难禁。旧雨交游绝，新官消息沉。莺花吾愧汝，寂寞废长吟。
病愈早起成诗
作者：田雯
朝代：清

雨过庭翠滋，一鸟发清籁。披衣趁朝曦，新晴涤埃壒。西轩青嶂叠，纵目收罨霭。晓廓取次行，心神颇融快。佳客时过从，絺袍迎户外。凭几理素琴，焚香诵梵贝。
病愈早起成诗
作者：田雯
朝代：清
体裁：古风

雨过庭翠滋，一鸟发清籁。披衣趁朝曦，晴光相映带。西轩青嶂叠，纵目收罨霭。绕廊取次行，心神颇融快。佳客时过从，絺袍迎户外。凭几理素琴，焚香诵梵贝。
病起
作者：田雯
朝代：清
体裁：七言律诗

痀偻尊生学累丸，病馀槁木转相安。青山招饮樽前客，白首为郎座末官。荒薜经秋墙叶少，流萤带火砌花寒。人生痴黠全无用，蕉鹿何妨梦未阑。
病足二首柬李陶庵·其一
作者：田雯
朝代：清
体裁：七言绝句

芒鞋布袜总成虚，孤负春光一月馀。眼底花朝动游兴，商量舁出小篮舆。
病足二首柬李陶庵·其二
作者：田雯
朝代：清
体裁：七言绝句

词场酒社不须閒，最苦高眠日闭关。但有心情何用脚，十分狂态白香山。
瘦诗五首·其一
作者：田雯
朝代：清
体裁：古风

种竹不如人，食肉那能多。医俗与消鄙，用意亦错讹。帽宽带落日，骨骼相戛磨。对镜出面颜，况兼鬓毛皤。吁嗟山泽癯，老矣复如何。
瘦诗五首·其三
作者：田雯
朝代：清
体裁：古风

狼仓入京雒，人半不予识。髭白雪皑皑，鸦黑不存一。枯槁已朽木，暮景何太逼。譬彼蠹鱼乾，尚自穿书穴。猎猎北风吹，体僵如寒铁。长史论书法，古肥不可及。
瘦诗五首·其二
作者：田雯
朝代：清
体裁：古风

少壮曾几时，跳丸实可怜。长绳不能系，忽忽六十年。但馀皮骨存，膏明悔自煎。已瘦不再肥，粟药两无权。祗合骑黄鹄，凌风作癯仙。
瘦诗五首·其五
作者：田雯
朝代：清
体裁：古风

臂鹰而来者，豪侠少年子。髯戟森开张，下马入燕市。看渠面团团，快意乃如此。伧荒吾瘠骨，棱棱日凸起。肥白如瓠壶，今生良已矣。多病沈休文，饭颗杜子美。
瘦诗五首·其四
作者：田雯
朝代：清
体裁：古风

左车第二牙，如叶脱枯桑。哆口饮人乳，可笑一张苍。糠籺殊不恶，煨芋亦何常。纵縻大官粟，翻似眠首阳。天女散花图，写照费较量。自厌龙种态，看来心感伤。
癸丑
作者：田雯
朝代：清
体裁：古风

嘉靖三十载，曰维癸丑岁。辟门策贤良，垂衣崇文治。余之高王父，初赐进士第。朝廷重制科，当途无拘忌。厥官领度支，分曹佐会计。是时太平久，边陲晏无事。泉刀充天庾，来牟贻民利。出入含香署，敡历绝流弊。清风吹衣袖，脱略睨权势。伯仲伊吕间，事业随所致。一百二十年，遗泽引家世。往昔受庭训，一一今犹记。忝窃郎官末，滇司又其地。宛如睹弓剑，登堂拜祭器。中有两轩楹，槐棔积雨气。西山收眼底，羃䍥生苍翠。残碑岿然存，剥蚀无姓字。先后簿领同，所悲时会异。频年忧水旱，草野多凋敝。州县吏如虎，丝谷从何出。锱铢贡城阙，鞭挞迸涕泪。谁为监门者，绘图一破例。况今又用兵，蜀楚警烽燧。幕府集材官，四郊按戎辔。萧曹在行间，转饷无告匮。钱刀亦琐细，民命实所寄。韅靷分臂指，鼓车驾骐骥。譬如操短楫，沧海安能济。昔人才不薄，乘时视遭际。同侪誇觜距，泥首惭禄位。眷言思旧德，嗟哉难为继。
癸亥生日得书字
作者：田雯
朝代：清
体裁：七言律诗

堂堂四十九年馀，卤莽心情礼法疏。量浅偏能贪美酒，眼昏空自好奇书。去冬不死真为幸，往岁成名尽是虚。老瘦迂酸非福相，休言驷马与高车。
登封县忆亡友叶井叔
作者：田雯
朝代：清
体裁：七言绝句

青山收入簿书中，六十峰头有此翁。太息诗人零落尽，县门一树野棠红。
登毗卢阁
作者：田雯
朝代：清

老柏铁枝盘佛阁，翠微晴色动林皋。人家远抱桑乾曲，山势斜奔碣石高。槛外天风鸿上下，城边秋水树周遭。凭陵霄汉人声寂，独有禅镫照客袍。千寻佛火出层云，面对西山正夕曛。老树风悬雕鹗宅，荒原草长骆驼群。秋生沙碛寒应早，水下天津势渐分。侧耳秋城闻战鼓，登坛重起旧将军。
登毗卢阁·其一
作者：田雯
朝代：清

老柏铁枝盘佛阁，翠微晴色动林皋。人家远抱桑乾曲，山势斜奔碣石高。槛外天风鸿上下，城边秋水树周遭。凭陵霄汉人声寂，独有禅镫照客袍。
登毗卢阁·其二
作者：田雯
朝代：清

千寻佛火出层云，面对西山正夕曛。老树风悬雕鹗宅，荒原草长骆驼群。秋生沙碛寒应早，水下天津势渐分。侧耳秋城闻战鼓，登坛重起旧将军。
登毗卢阁效空同体·其一
作者：田雯
朝代：清
体裁：七言律诗

老柏铁枝盘佛阁，翠微晴色动林皋。人家远抱桑乾曲，山势斜奔碣石高。槛外天风鸿上下，城边秋水树周遭。凭陵霄汉人声寂，独有禅灯照客袍。
登毗卢阁效空同体·其三
作者：田雯
朝代：清
体裁：七言律诗

千寻佛火出层云，面对西山正夕曛。老树风悬雕鹗宅，荒原草长骆驼群。秋生沙碛寒应早，水下天津势渐分。侧耳严城闻战鼓，登坛重起旧将军。
登毗卢阁效空同体·其二
作者：田雯
朝代：清
体裁：七言律诗

此下何山作砥柱，丹梯鸟道只相疑。合围霜树寒花放，撼壁龙雷夜雨垂。地肺呼风吞海岳，戍楼落日断旌旗。嗒然清啸身飘渺，未许金门赋客知。
登毗卢阁效空同体·其四
作者：田雯
朝代：清
体裁：七言律诗

市上荆卿呼欲出，台边郭隗老堪愁。空馀古寺凄凉地，偏起西风鬓发秋。燕雀几群盘下界，兵车大道拥诸侯。何人出塞声高唱，远树寒烟易水流。
登采石矶太白楼观萧尺木画壁歌
作者：田雯
朝代：清
体裁：古风

太白楼上江风寒，采石矶下波连山。长康不作僧繇死，何人攫弄秋毫端。力挽万牛啸两虎，袒衣跋扈青冥间。四壁四山拔地起，直从十指生烟峦。峨眉匡庐两对峙，西华东岱同跻攀。巨灵夸娥日月走，坤位乾窦神鬼盘。屋角雷雨势飞动，墙根涧壑声潺湲。牛渚白纻如蚁蛭，天光破碎沧溟宽。蓝陈萧恽称大手，前追董巨凌荆关。尺木老人更奇绝，身驾大海骑虬鸾。秋来放眼忘远涉，凭陵万里开心颜。寺径濛濛松杉雨，芦花漠漠鼋鼍滩。顾盼无人相娱赏，高呼波底青莲还。
登采石矶太白楼观萧尺木画壁歌
作者：田雯
朝代：清

太白楼上秋风寒，采石矶下波连山。长康不作僧繇死，何人攫弄秋毫端。力挽万牛啸两虎，袒衣跋扈青冥间。四壁四山拔地起，直从十指生烟峦。峨眉匡庐两对峙，西华东岱同跻攀。巨灵夸娥日月走，坤位乾窦神鬼盘。屋角雷雨势飞动，墙根涧壑声潺湲。牛渚白沙如蚁垤，天光破碎沧溟宽。蓝陈萧恽称大手，前追董巨凌荆关。尺木老人更奇绝，身驾大海骑虬鸾。秋来放眼忘远涉，凭陵万里开心颜。寺径蒙蒙松杉雨，芦花漠漠鼋鼍滩。顾盼无人相娱赏，高呼太白骑鲸还。
白水岩放歌
作者：田雯
朝代：清
体裁：古风

我生嗜好与俗殊酸咸，独于高山流水心馋贪。匡庐瀑布天下称奇绝，何如白水河灌犀牛潭。银汉倒倾三叠而后下，玉虹饮涧万丈那可探。声如丰隆奋地风破碎，涛如天孙织锦花䰐鬖。溅珠跳沬行人衣裾湿，云垂烟接山寺峰峦尖。小犊出游太真所不照，乖龙结队古冶岂能歼。半红半黑飞斗大蝴蝶，千章万株森十围松杉。玃猱熊狸须髯爪牙古，鼋鼍蛟螭昼夜风雨酣。安得十日五日坐潭上，二三酒侣看月凌朝暹。头脑冬烘郦道元未注，屐齿偪塞谢客儿多惭。解衣槃薄箕踞于其侧，青天搔首我歌白水岩。
白沟河沽酒作
作者：田雯
朝代：清
体裁：古风

寒山瘦欲拔，细云胶不动。野阔天四垂，峰转以目送。林疏一村出，坏垣怪鸟哢。苇刈泥巳坼，霰疾溪半冻。向夕扑衣裳，戎戎雪花重。彳亍秃尾驴，指直强羁鞚。酒帘署大布，醅熟鸣春瓮。沽饮只三合，聊用软脚痛。
白河舟行
作者：田雯
朝代：清
体裁：七言绝句

柔橹轻帆细雨中，行行渐入汉江东。一篙浴鸭跳珠水，两岸垂杨少女风。
白翎雀歌辞
作者：田雯
朝代：清
体裁：乐府曲辞

空斋雪叶扑帘来，閒拨檀槽数举杯。一曲清商白翎雀，窗前蜡泪已成堆。
白马渡·其一
作者：田雯
朝代：清
体裁：古风

江绿如么凤，山黑疑鸦军。鸟道疏一发，巨灵逃斧斤。侧行贴壁转，半岭荡层云。径仄左足欹，在外悬二分。浪翻奔崖动，风落石纷纷。圆鸥戏激湍，鸣鼍冲夕曛。晚霞一望收，历乱黏衣帉。